Isu halal: PEKEMAS lapor SPRM pembabitan petugas JAKIM

Pertubuhan Kemasyarakatan Rakyat (PEKEMAS) membuat laporan kepada Suruhanjaya Pencegahan Rasuah Malaysia (SPRM) berkaitan dakwaan membabitkan isu integriti Bahagian Hab Halal Jabatan Kemajuan Islam Malaysia (JAKIM).

Presiden PEKEMAS Faizan Mohd Nor berkata laporan dibuat kepada Pengarah Kanan Bahagian Siasatan SPRM, Datuk Seri Hishamuddin Hashim, bagi membolehkan kertas siasatan mengenai isu status halal prosedur penyembelihan ternakan di loji Australia dibuka.

Beliau mendakwa PEKEMAS memiliki bukti berbentuk rakaman audio dan dokumen berhubung isu pengiktirafan Supreme Islamic Council of Halal Meat in Australia Inc (SICHMA) sebagai wakil JAKIM di Australia.

“PEKEMAS akan memberi kerjasama penuh dalam menyalurkan gambar, rakaman video dan keterangan berhubung petugas loji berkenaan yang didakwa melanggar prosedur penyembelihan JAKIM,” katanya pada sidang media di sini, hari ini, seperti dilapor BH.

Hadir sama, Ketua Aktivis Persatuan Pengguna Islam Malaysia (PPIM), Datuk Nadzim Johan dan wakil Sahaba 99, Vince Focarelli.

Semalam, JAKIM menggantung kelulusan loji sembelihan Thomas Foods International Lobethal, Australia berkuat kuasa serta-merta sehingga hasil siasatan yang menyeluruh diperoleh.

Ketua Pengarahnya, Datuk Hakimah Mohd Yusoff, berkata SICHMA selaku badan pensijilan halal yang bertanggungjawab dalam penyeliaan halal ke atas loji sembelihan itu juga akan diberi surat tunjuk sebab.

Ia juga berdepan dibatalkan status badan pensijilan halal diiktiraf JAKIM, sekiranya didapati tidak mematuhi keperluan standard dan prosedur halal Malaysia.

Faizan turut menunjukkan salinan akuan bersumpah (SD) oleh lima bekas pekerja SICHMA berhubung dakwaan salah laku pengurusan syarikat berkenaan.

Beliau meminta SPRM menjalankan siasatan berhubung dakwaan wujud penyelewengan membabitkan petugas JAKIM dan SICHMA dalam urusan pengeluaran daging berstatus halal.

Katanya, ada individu mendakwa mempunyai kuasa penuh dalam mendapatkan pengiktirafan SICHMA sebagai badan Pensijilan Halal Asing di beberapa negara termasuk Malaysia.

“Status SICHMA sebagai badan diiktiraf JAKIM di Australia wajar digantung serta-merta sehingga siasatan selesai,” katanya.

Sementara itu, Abdullah atau ‘The Hood Man’ yang mendedahkan isu berkenaan sejak bulan lalu, mendakwa menerima sekurang-kurangnya 11 panggilan daripada individu berbeza yang memperkenalkan diri sebagai wakil JAKIM di Australia.

Bercakap menerusi panggilan video pada sidang media sama, beliau menyatakan keraguan terhadap identiti pemanggil kerana tidak mengemukakan pengenalan diri sebagai bukti wakil rasmi JAKIM di negara berkenaan.

“Saya sanggup ke Malaysia untuk memberi maklumat penuh kepada JAKIM berhubung isu status halal sembelihan di Australia, dengan syarat pertemuan itu diatur melalui PEKEMAS,” katanya.

Dalam perkembangan berkaitan, Nadzmin mengesahkan PPIM belum dipanggil JAKIM berhubung dakwaan loji sembelihan Thomas Foods International (TFI) Lobethal di Australia tidak mematuhi keperluan standard dan prosedur halal Malaysia.

Beliau turut menafikan Abdullah hilang dan gagal dikesan.

“Kalau JAKIM panggil, kita pergilah. Setakat ini belum (dipanggil),” katanya ketika ditemui pada majlis program kesihatan membantu golongan asnaf bersama Yayasan Malindo Worldwide (YMW) di sini, semalam.

Nadzim berkata, ‘The Hood Man’ tidak hilang seperti didakwa dan meminta JAKIM menanggung pembiayaan membawa lelaki yang menetap di Australia itu datang ke Malaysia untuk memberi keterangan.

Beliau mendakwa, The Hood Man turut menerima ugutan bunuh, sekali gus menyebabkan PPIM berhati-hati dalam bertindak dan berharap isu berkaitan penyembelihan ternakanan seperti itu tidak berulang.

“Isu ini sensitif buat orang Islam,” katanya.


Syed Saddiq dapat sementara pasport untuk keluar negara

Mahkamah Tinggi Kuala Lumpur hari ini membenarkan permohonan Ahli Parlimen Muar, Syed Saddiq Syed Abdul Rahman bagi mendapatkan sementara pasport untuk menghadiri dua persidangan antarabangsa di Switzerland dan Korea Selatan pada 1 dan 15 Mei ini.

Hakim Datuk Azhar Abdul Hamid membenarkan permohonan itu selepas mendengar hujahan peguam Lim Wei Jiet yang mewakili Syed Saddiq, 30, dan Timbalan Pendakwa Raya Mohd. ‘Afif Ali.

“Mahkamah membenarkan permohonan pemohon (Syed Saddiq) untuk mendapatkan pelepasan pasport dan pemohon perlu memulangkan pasport kepada mahkamah pada 20 Mei ini,” kata Azhar.

Terdahulu, Wei Jiet berkata pihak pendakwaan tidak membantah permohonan Syed Saddiq bagi mendapatkan sementara pasport untuk ke Switzerland dan Korea Selatan.

Sementara itu, Mohd ‘Afif mengesahkan bahawa tiada bantahan daripada pihak pendakwaan selaku responden.

Berdasarkan afidavit, Syed Saddiq memohon untuk mendapatkan pasport sementara untuk ke Switzerland pada 1 Mei bagi menghadiri persidangan polisi dadah antarabangsa dan kembali pada 6 Mei ini.

Beliau juga akan ke Korea Selatan pada 15 Mei dan kembali ke negara ini pada 19 Mei untuk berucap pada persidangan antarabangsa anjuran Centre for Asia Leadership iaitu `2023 Asian Leadership Conference’.

Ahli Parlimen itu sedang menunggu keputusan pada akhir kes pembelaan yang akan diumumkan pada satu tarikh lain. Bekas Menteri Belia dan Sukan itu memberi keterangan membela diri selama dua hari bermula 22 Februari 2022.

Lima individu turut memberi keterangan sebagai saksi pembelaan antaranya bekas Ketua Penerangan Angkatan Bersatu Anak Muda (Armada) Ulya Aqamah Husamudin, bekas Pegawai Khas Syed Saddiq, Mohamed Amshar Aziz dan bekas Setiausaha Peribadi Syed Saddiq, Siti Nurul Hidayah.

Syed Saddiq didakwa bersubahat dengan Rafiq Hakim Razali, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Rafiq Hakim ketika itu bekas Penolong Bendahari Angkatan Bersatu Anak Muda (Armada) Bersatu. Anak kelahiran Johor Bahru itu, didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri.

Tindakan itu menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Beliau juga berhadapan dua pertuduhan melibatkan diri dalam aktiviti pengubahan wang haram, iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya hasil aktiviti haram. Kejadian didakwa dilakukan di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


NGO alam sekitar bidas pembohongan Najib berhubung isu Tasik Chini

Jawapan Ahli Parlimen Pekan, Datuk Seri Najib Razak kononnya gambar kerosakan teruk di Tasik Chini adalah gambar lama adalah satu pembohongan, dakwa sebuah pertubuhan bukan kerajaan alam sekitar.

NGO Persatuan Aktivis Sahabat Alam (Kuasa) membidas alasan diberikan bekas Perdana Menteri itu yang mendakwa gambar tular sebelum ini diambil dua tahun lalu walhal hasil siasatan semasa kunjungan pada 30 Mei dan 1 Jun lalu mendapati tiada usaha dijalankan untuk memulihara kawasan sekitar Tasik Chini yang rosak teruk.

“Ada pihak mendakwa kawasan ini telah dipulihara dan ditanam semula, dan gambar yang tular sebelum ini (gambar di atas) adalah gambar lama.

“Tetapi gambar terkini menunjukkan sebaliknya. Secara jelas terdapat kawasan perlombongan di bahagian selatan tasik,” katanya dipetik portal Malaysiakini.

Untuk rekod, Tasik Chini terletak dalam kawasan Parlimen Pekan yang Najib merupakan wakil rakyatnya, kerusi yang disandangnya sejak 1976.

Najib bagaimanapun akan meminta penjelesan berhubung isu Tasik Chini daripada pihak berkuasa tempatan namun mendakwa gambar yang tular dalam media sosial tersebut diambil dua tahun lalu.

“Berdasarkan maklumat awal yang saya terima daripada pihak-pihak berkaitan, sejak dua tahun lepas juga beberapa langkah yang dirancang sudah pun diambil untuk menyelesaikan dan memulihkan keadaan itu.

“Saya akan maklumkan keadaan terkini selepas saya diberi taklimat penuh sehari dua ini,” kata Ahli Parlimen Pekan itu dalam akaun Facebooknya.

NGO itu berkata walaupun kawasan seluas 4,900 hektar di Tasik Chini diwartakan sebagai hutan simpan kekal pada 2019, ia tidak meliputi keseluruhan tasik, terutama di bahagian utara, selatan dan barat.

“Kerajaan Pahang harus serius memulihara semula kawasan rizab biosfera Unesco ini dengan menghentikan projek-projek tidak mampan yang sedia ada dan mewartakan keseluruhan kawasan sekeliling/rizab tasik sebagai kawasan perlindungan, terutamanya sebagai kawasan Hutan Simpanan Kekal – Hutan Taman Negeri,” katanya.

Sementara itu, mengulas kenyataan Jabatan Alam Sekitar Pahang bahawa kualiti air di kawasan itu diklasifikasikan sebagai bersih, Kuasa berkata situasi itu tidak boleh dilihat menerusi kualiti air semata-mata, tetapi ekosistem tasik secara keseluruhan.

“Bagaimana mungkin ekosistem tasik ini boleh dikekalkan jika kawasan rizab sekelilingnya dimusnahkan begitu sahaja?

“Berdasarkan tinjauan kami ke Tasik Chini pada tahun 2017, orang Asli Jakun sendiri mengaku bahawa selama ini tasik itu tercemar daripada sisa baja sawit, sisa perlombongan dan ini menyebabkan tumbuhan semula jadi yang asal telah banyak musnah dan didominasi tumbuh-tumbuhan baru yang asing.

“Anak-anak mereka yang mandi tasik itu mengalami kegatalan dan jumlah ikan semakin berkurangan dan tercemar.

“Tasik ini juga mengalami risiko pencetekan secara beransur-ansur akibat pemendapan sisa galian di dasar tasik lalu boleh mempercepatkan pengeringan tasik tersebut,” katanya lagi.

Kerajaan Pahang dilaporkan telah meluluskan kerja perlombongan di sekitar Tasik Chini di Pekan kepada sebuah syarikat.

Tasik Chini dan kawasan sekitarnya diiktiraf sebagai tapak rizab biosfera UNESCO pada 2009.


Orang Melayu akan tolak UMNO yang mahu jadi “dominan”

Sekiranya UMNO mengekalkan sikap mahu menjadi “dominan” kepada parti-parti kecil lain ia berkemungkinan akan memberi implikasi yang buruk mereka akan ditolak pengundi dikalangan kaum Melayu dalam pilihan raya umum (PRU) kelak.

Pergolakan dalaman UMNO dan perseteruan dengan parti kecil seperti Bersatu dan PAS yang mempunyai kelompok penyokong sama akan mengakibatkan parti tersebut dilihat sebagai tidak relevan kerana hanya pentingkan perebutan kuasa semata-mata, penganalisis politik dari Universiti Kebangsaan Malaysia (UKM), Prof Madya Dr. Salawati Mat Basir.

“Sebenarnya orang Melayu sangat mengharapkan UMNO ini berubah kerana jasa mereka kepada orang Melayu dan negara tapi keangkuhan dan cita-cita untuk menjadi parti dominan menghakis sokongan orang Melayu sendiri.

“Perangai UMNO yang mahu mencari gaduh samaada dalaman atau luaran dengan parti lain tidak disukai orang Melayu,” kata Salawati kepada Agenda Daily.

Salawati memberikan contoh yang berlaku semasa Perhimpunan Agung UMNO 2020 (PAU) baru-baru ini yang jelas menunjukkan parti tersebut masih tidak berubah dengan sikap lama berpuak-puak dan pemimpin atasan dibarisi muka lama yang tidak lagi relevan.

“Lihat dalam PAU baru-baru ini, mereka tidak berubah dan masih berpuak-puak dan sudah lah mereka dibarisi mula lama yang tidak lagi laku.

“Orang muda menolak budaya politik dibawa UMNO ini dan mereka tidak melihat UMNO sebagai sebuah wadah yang segar seperti DAP, PKR atau Bersatu yang lebih muda barisan pimpinannya,” katanya lagi.

Semasa PAU lalu, pergolakan dalaman UMNO semakin terserlah apabila wujud perpecahan antara yang dikatakan Kluster Mahkamah dan Kluster Menteri.

Jelas Salawati lagi, pemimpin atasan UMNO yang terpalit dengan kes mahkamah berusaha keras untuk cuba mengekalkan status quo mereka namun perkara tersebut diperhatikan rakyat yang jelas akan menilai perkara tersebut sebelum untuk menyokong parti itu dalam pilihan raya nanti.

“Ego mereka besar, mahu kekal status quo… kumpulan pemimpin yang bergelut dengan kes mahkamah ini tidak sedar diri kerana sikap buruk mereka itu tidak disukai rakyat,” ujarnya lagi.

Sementara itu, seorang lagi penganalisis politik Prof Dr Mohd Azizuddin Mohd Sani pula menyifatkan UMNO tidak sepatutnya mencetuskan pergolakan dalaman dengan mencabar Menteri dan Timbalan Menteri UMNO meletak jawatan.

“Tidak sepatutnya Menteri dan Timbalan Menteri UMNO ini meletak jawatan kerana jika mereka berbuat demikian maka akan ada orang lain pula yang ganti mereka.

“Dalam keadaan sekarang, jika mereka letak jawatan pun tidak jatuh kerajaan kerana kita dalam keadaan darurat… jika mereka meletak jawatan ia sebaliknya akan memberi kesan buruk kepada UMNO kerana rakyat akan marah,” kata beliau.

Semasa Perhimpunan Agung UMNO hujung minggu lalu, pimpinan parti itu dengan jelas menyatakan parti itu perlu berada dalam kedudukan dominan dalam kerajaan yang dibentuk selepas Pilihan Raya Umum Ke-15.

Hujung minggu lalu, Perdana Menteri Tan Sri Muhyiddin Yassin menempelak UMNO yang masih mengamalkan politik lama dengan nafsu besar untuk menjadi parti dominan semasa Perhimpunan Agung MIC.

Muhyiddin berkata peranan parti-parti kecil lain dalam era politik baharu ini tidak boleh diperkecilkan dan mereka juga perlu saling hormat-menghormati satu sama lain.

“Kerana itu, kita perlu mengamalkan budaya politik yang berasaskan kepada persefahaman, perundingan dan konsensus dalam mencari jalan terbaik untuk memelihara kestabilan politik, membela nasib rakyat dan memacu kemajuan negara.

“Dalam apa sahaja hala tuju politik yang diambil oleh parti politik, pertimbangan utamanya mestilah kepentingan rakyat dan negara, bukan kepentingan individu atau kelompok yang kecil,” ujarnya lagi.


Mereka yang layak keluar KWSP, sebenarnya tidak mahu keluarkan pun: Mat Maslan

Pendirian tidak membenarkan pengeluaran bersasar wang Kumpulan Wang Simpanan Pekerja (KWSP) kekal buat masa ini, kata Datuk Seri Ahmad Maslan.

Timbalan Menteri Kewangan itu berkata sebenarnya pencarum yang layak mengeluarkan KWSP tidak mahu mengeluarkan wang mereka tetapi memberi jaminan kerajaan akan mencari jalan lain untuk membantu kumpulan yang memerlukan bantuan.

“Saya kira dalam Belanjawan 2023 yang akan dibentangkan Jumaat ini, sebagaimana yang dijanjikan Perdana Menteri (Datuk Seri Anwar Ibrahim), ada kaedah lain untuk membantu kumpulan ini.

“Apabila kita melihat kepada angka, mereka yang layak (untuk membuat pengeluaran), sebenarnya mereka tidak mahu keluarkan pun, masalahnya bagi yang sikit (simpanan), makin sikit pengeluaran (untuk dilakukan).

“Walaupun mereka akan ada gaji, tapi struktur gaji di Malaysia ini adalah rendah. Kita ingin pastikan rakyat berpendapatan tinggi, maka KWSP mereka merentas kaum juga akan tinggi dan ini antara perkara utama yang ingin kita lakukan,” katanya semasa sesi penggulungan di Dewan Rakyat hari ini.

Jelasnya, pengeluaran KWSP sudah diberikan sebanyak empat kali ketika pandemik Covid-19 sebelum ini dan negara yang melakukan perkara sama, turut tidak lagi membenarkan pengeluaran wang caruman itu.

Katanya, berdasarkan rekod, seramai 6.7 juta atau 51.5 peratus pencarum di bawah usia 55 tahun kini mempunyai simpanan RM10,000 dan ke bawah.


‘Saya, Muhyiddin tak balas ketika dijatuhkan demi perpaduan ummah’

Rakyat perlu faham bahawa PAS dan Bersatu bersungguh-sungguh mahu menjaga perpaduan ummah, namun tindakan UMNO menolak perkara itu menyebabkan Pengerusi Perikatan Nasional (PN) Tan Sri Muhyiddin Yassin mengeluarkan kenyataan Barisan Nasional (BN) adalah musuh utama pada Pilihan Raya Umum Ke-15 (PRU-15) tidak lama lagi.

Timbalan Presiden Bersatu Datuk Seri Ahmad Faizal Azumu berkata Muafakat Nasional (MN) yang ketika itu dianggotai PAS dan UMNO telah menjemput Bersatu untuk menyertainya, tetapi gagal direalisasikan disebabkan kebuntuan Presiden UMNO Datuk Seri Ahmad Zahid Hamidi dan parti itu sendiri.

“Jadi, ini telah digagaskan oleh UMNO. Maka apabila kami (PN) yang akan menghadapi pilihan raya… dengan Bersatu yang kalau kita lihat akan bertarung di kerusi-kerusi majoriti Melayu… apakah kita masih nak terus katakan kerjasama dengan UMNO sedangkan kerusi-kerusi yang akan ditandingi ini, kalau tanpa ada perpaduan, tentunya kita akan bertanding berdepan dengan UMNO.

“Dan di situ yang Presiden Bersatu sebutkan sebagai musuh utama Bersatu dan Perikatan Nasional adalah UMNO, BN… kerana kami akan berdepan di kerusi-kerusi yang mempunyai ramai pengundi Melayu.

“Jadi itu maksudnya supaya anak buah (akar umbi PN) di bawah jelas… kerana kita tak tahu nak tembak ke mana… tetapi UMNO jelas, terus tembak kepada Bersatu. UMNO jelas tembak… kalau PAS nak kerjasama dengan UMNO, kena tinggalkan Bersatu… jelas. Jadi kami pun perlu tunjukkan yang jelas… okay kalau itu kehendak UMNO, maka kita terpaksa berdepan di dalam pilihan raya yang akan datang ini,” katanya.

Beliau berkata demikian demikian ketika program temu bual Agenda Awani malam ini (18 Oktober 2022).

Ahmad Faisal yang juga Menteri Belia dan Sukan berkata disebabkan mahu menjaga perpaduan ummah dalam kalangan rakyat Malaysia, beliau dan Muhyiddin tidak mengambil tindakan apa-apa ketika dijatuhkan oleh UMNO suatu ketika dahulu.

Beliau memberi contoh ketika dijatuhkan daripada kerusi Menteri Besar Perak oleh UMNO yang bekerjasama dengan Pakatan Harapan (PH) pada 5 Disember 2020, namun tidak mengambil apa-apa langkah menggugat kerajaan kerana mahu menjaga perpaduan ummah.

“Barisan Nasional yang berpakat dengan DAP untuk menjatuhkan saya sebagai Menteri Besar. Namun saya tidak menjerit, tetapi istiqamah kerana saya faham bahawa kepentingan untuk menjaga perpaduan ummah di dalam kerajaan, kestabilan kerajaan negeri Perak dan juga Kerajaan Pusat itu jauh lebih penting daripada saya sebagai pemimpin ataupun sebagai satu individu.

“Saya teruskan di peringkat Pusat apabila saya sendiri tak bercakap dengan Perdana Menteri waktu itu untuk mengeluarkan atau memecat seorang menteri lain dan memasukkan saya ke dalam Kabinet… kerana yang pentingnya kita nak jaga perpaduan ummah.

“Sehinggakan apabila 15 ahli Parlimen menarik sokongan kepada perdana menteri, Muhyiddin apakah beliau melakukan satu perkara yang merosakkan perbuatan ummah? Tidak.

“Malah beliau memberi sokongan kepada Naib Presiden UMNO Datuk Seri Ismail Sabri Yaakob untuk menjadi Perdana Menteri dan berusaha untuk menjaga kestabilan perpaduan ummah yang telah kita capai. Akhirnya yang berlaku ialah UMNO kekal menjauhkan diri walaupun PAS bersungguh-sungguh nak cari jalan untuk bekerjasama dalam menghadapi pilihan raya yang akan datang,” katanya.

Ahmad Faizal berkata apa yang jelas ialah dua perhimpunan agung UMNO selama dua tahun berturut-turut telah menolak perpaduan bersama Bersatu.

“Dalam dua perhimpunan agung UMNO, dua tahun berturut-turut dengan jelas UMNO menolak Bersatu, menolak perpaduan, sedangkan MN yang telah menjemput kami (Bersatu) untuk bersama dengan mereka kemudian tidak direalisasikan,” katanya.


PAS bincang guna lambang baharu pada PRU-15, kata Hadi

Penggunaan lambang baharu yang akan digunakan PAS pada pilihan raya umum ke-15 (PRU-15) akan dibincangkan, kata Tan Sri Abdul Hadi Awang.

Presiden PAS itu berkata pemilihan lambang yang akan digunakan partinya masih di peringkat perbincangan dan setakat ini masih belum dimuktamadkan, bagaimanapun memberi isyarat berkemungkinan lambang Perikatan Nasional (PN) atau lambang yang lain akan dipilih.

“Kita bincang nak ubah simbol dan kita bincang dalam parti nak buat simbol yang baru yang sesuai.

“Kita tak akan guna logo PN (Perikatan Nasional) dan juga bukan bendera PN atau pun PAS,” katanya dalam sidang media yang disiarkan di Facebooknya di Marang hari ini.

Terdahulu, Pengarah Pilihanraya PAS Pusat, Datuk Seri Muhammad Sanusi Md Nor berkata berkemungkinan akan menggunakan lambang asal dan juga PN semasa kempen nanti mengikut kesesuaian negeri parti itu bertanding.

“Sebelum ini ada pandangan kita guna logo PN seperti di Pilihan Raya Negeri (PRN) Melaka dan kemudian di Johor, tetapi kali ini perlu ada perbincangan lagi untuk kita putuskan logo akan digunakan.

“Semalam saya ada di Kelantan, dan PAS Kelantan berpandangan lebih sesuai guna logo PAS dan negeri lain mungkin boleh guna logo PN. Logo ada rahsianya kerana ia boleh melambangkan kita dalam pakatan yang memberi kesan keyakinan rakyat.

“Begitu juga jika PAS guna logo gambar sendiri, ia turut memberi kesan psikologi. Pada saya dua-dua boleh digunakan, namun bergantung kepada perbincangan lanjut,” katanya sebelum ini.

Sebelum ini, Mursyidul Am PAS, Datuk Hashim Jasin memberi bayangan berkemungkinan parti itu menggunakan logo imej bulan berikutan dakwaan pengundi menjadi keliru ketika ia digunakan pada PRN Melaka dan Johor kerana menyangka ia logo Barisan Nasional (BN).


Bersatu, PAS saling tumpang, amalan biasa kata Wan Saiful

Parti komponen dalam Perikatan Nasional (PN) saling tumpang-menumpang dalam memperjuangkan agenda gabungan itu.

Bekas ketua penerangan Bersatu, Datuk Wan Saiful Wan Jan berkata amalan itu menjadi perkara biasa dalam arena politik Malaysia.

“Mana-mana parti dalam Malaysia memerlukan rakan untuk saling tumpang menumpang.

“UMNO menumpang MCA, menumpang MIC, menumpang semualah yang ada di dalam itu (BN). Sekarang UMNO menumpang (Datuk Seri) Anwar Ibrahim, UMNO menumpang DAP,” katanya dipetik FMT.

Ketika diminta mengulas soal kekuatan Bersatu tanpa PAS, Wan Saiful yang juga Ahli Parlimen Tasek Gelugor itu berkata pimpinan tertinggi Bersatu sendiri tidak segan silu mengakui partinya tidak boleh bersendirian dalam perjuangan.

Katanya, realiti politik di negara ini menuntut parti yang ingin memerintah harus bersedia untuk bekerjasama dengan gerakan politik lain.

“Kami (PN) saling melengkapi sebab itu ia strategi yang berjaya,” katanya.

Beliau turut menyentuh soal prestasi PN pada PRU-15 lalu yang disifatkan amat menggembirakan selepas gabungan itu berjaya menawan 74 kerusi Parlimen dengan 31 daripadanya disumbangkan Bersatu dan selebihnya dimenangi PAS.

“PAS bawa kekuatan jentera, Bersatu bawa kekuatan imej dan reputasi yang dipercayai rakyat dan Gerakan bawa agenda pelbagai budaya.

“Kewujudan parti politik ini akhirnya untuk mewujudkan kerjasama yang membolehkan kita membantu rakyat,” katanya.

Tambahnya lagi Bersatu tidak perlu menjadi alternatif kepada UMNO kerana sememangnya rakyat sudah menganggap parti yang diterajui Tan Sri Muhyiddin Yassin itu lebih baik daripada UMNO yang dipimpin Datuk Seri Ahmad Zahid Hamidi.


Russia umum tarik diri dari program Stesen Angkasa Antarabangsa

Moscow akan menarik diri dari program Stesen Angkasa Antarabangsa (ISS), media kerajaan melaporkan, sambil menjelaskan ia dibuat susulan sekatan yang dikenakan ke atas Russia berikutan serangan dilakukan terhadap Ukraine.

“Keputusan telah diambil, kami tidak diwajibkan untuk membincangkannya secara terbuka,” agensi berita rasmi Russia, Tass dan RIA Novosti melaporkan Ketua Pengarah Roscosmos Dmitry Rogozin sebagai berkata dalam temu bual dengan TV kerajaan pada Sabtu (30 April).

“Saya boleh katakan ini sahaja – selaras dengan kewajipan kami, kami akan memaklumkan rakan kongsi tentang penamatan tugasan di ISS dengan notis setahun.”

ISS adalah stesen angkasa modular di orbit rendah bumi. Ia adalah projek kerjasama multinasional yang melibatkan lima agensi angkasa lepas yang mengambil bahagian – NASA, Roscosmos, JAXA, ESA dan CSA.

Pemilikan dan penggunaan stesen angkasa ditetapkan oleh perjanjian antara kerajaan.

Awal bulan ini, Rogozin mengancam untuk menamatkan misi Russia melainkan Amerika Syarikat (AS), Kesatuan Eropah (EU) dan Kanada menarik balik sekatan terhadap industri yang terlibat dalam industri angkasa Russia.

Stesen angkasa lepas penyelidikan orbit sehingga perang di Ukraine kekal sebagai kawasan kerjasama yang jarang berlaku antara Russia dan AS serta sekutunya walaupun hubungan semakin buruk.

Tetapi pengasingan antarabangsa Russia yang belum pernah berlaku sebelum ini sejak ia menyerang Ukraine pada Februari telah menandakan kepupusan simbol penerokaan angkasa lepas bersama ini.

Tiga warga AS dan seorang angkasawan Itali mendarat di stesen angkasa pada Rabu, menyertai tiga lagi warga AS, tiga rakyat Russia dan seorang Jerman yang sudah berada di ISS.

NASA, yang merancang untuk mengendalikan stesen angkasa pada 2030, telah menggunakan kapal angkasa Soyuz Russia untuk mengangkut angkasawan ke dan dari ISS sejak 2011.

Agensi angkasa AS kini lebih bergantung pada penerbangan angkasa lepas persendirian.

SpaceX milik Elon Musk membawa empat angkasawan NASA dan Agensi Angkasa Eropah pada Rabu.


Tiada lagi syarat pakai pelitup muka di Thailand

Kerajaan Thailand pada Khamis menarik balik peraturan mewajibkan pemakaian pelitup muka di kawasan terbuka.

Langkah itu diambil berikutan situasi Covid-19 di negara itu bertambah baik dan kerajaan menarik balik peraturan pemakaian pelitup muka berkuat kuasa serta merta, memetik pengumuman yang diterbitkan dalam Warta Diraja, lapor Bernama.

“Pemakaian pelitup muka kini adalah secara sukarela,” menurut pengumuman itu.

Bagaimanapun, Kementerian Kesihatan Awam menasihatkan orang ramai untuk memakai pelitup muka ketika berada di kawasan sesak atau di tempat yang tidak mempunyai sistem pengudaraan yang baik.

Thailand mula menguatkuasakan pemakaian pelitup muka di tempat awam termasuk di luar rumah, sejak pertengahan 2021 untuk mengekang penularan Covid-19.

Menurut pengumuman itu kumpulan rentan dan berisiko tinggi termasuk mereka berumur 60 tahun ke atas, wanita hamil, penghidap kanser, diabetes, penyakit kardiovaskular atau penyakit buah pinggang kronik adalah dinasihatkan untuk terus mengamalkan pemakaian pelitup muka.

Sementara itu, pusat hiburan termasuk pub, bar dan kedai makan dibenarkan beroperasi dan menjual minuman keras – sama ada sehingga tengah malam, pukul 1 pagi atau 2 pagi – dengan mematuhi peraturan ditetapkan.

Sebelum ini, pusat hiburan hanya boleh beroperasi dan menghidangkan minuman keras sehingga tengah malam.

Sepanjang 24 jam lalu, Thailand mencatatkan 2,313 kes baharu Covid-19 dan 16 kematian. Sehingga kini, Thailand merekodkan 4,509,541 kes dan 30,559 kematian.


Kes baharu harian Covid-19 semakin menurun

Lapan negeri – Selangor, Sarawak, Pulau Pinang, Pahang, Melaka, Kelantan, Johor, dan Wilayah Persekutuan Kuala Lumpur, merekodkan penurunan kes positif baharu Covid-19, hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi sebanyak 5,218 kes baharu direkodkan, berbanding 5,586 kes semalam, dan 5,803 pada 26 Jun lalu.

Jumlah kumulatif positif Covid-19 sejak kes pertama dikesan pada Mac tahun lalu meningkat kepada 739,266 kes.

Selangor walaupun turun kepada 1,989 kes namun negeri itu dan Kuala Lumpur dengan 469 kes menjadi penyumbang tertinggi kes harian hari ini.


PN akan runding dengan TPM untuk dapatkan peruntukan MP

Perikatan Nasional (PN) akan berunding dengan Timbalan Perdana Menteri, Datuk Seri Fadillah Yusof berkaitan peruntukan kepada ahli Parlimen (MP) pembangkang dalam tempoh terdekat.

Timbalan Presiden PAS, Datuk Seri Tuan Ibrahim Tuan Man berkata pihaknya sudah melantik tiga Ahli Parlimen untuk mengadakan rundingan itu.

“Kita melantik tiga Ahli Parlimen dari PN untuk berunding iaitu Ketua Pembangkang, Datuk Seri Hamzah Zainuddin; Ahli Parlimen Kota Bharu, Datuk Seri Takiyuddin Hassan; dan Ahli Parlimen Putrajaya, Datuk Dr Radzi Jidin.

“Rundingan akan dilakukan dalam tempoh terdekat, kita tidak tahu berapa jumlah peruntukan sebenar, namun Perdana Menteri memaklumkan akan memberi jumlah yang sama dengan Ahli Parlimen kerajaan.

“Kita nak tengok bukti nanti dan apa syarat yang dikenakan,” katanya pada sidang media selepas menyampaikan bantuan kepada golongan asnaf di sini, semalam.

Pada masa sama, Tuan Ibrahim menyambut baik kenyataan Perdana Menteri, Datuk Seri Anwar Ibrahim yang mengatakan peruntukan kepada Ahli Parlimen pembangkang adalah sama dengan pihak kerajaan.

Bagaimanapun, beliau berharap peruntukan itu dapat disalurkan dengan kadar segera bagi membantu rakyat terutama ketika Ramadan.

“Saya jangkakan rundingan hanya berlaku sekali saja sebelum selesai,” katanya.

Media sebelum ini melaporkan, Anwar mengulangi kesediaannya memberi jumlah peruntukan yang sama kepada Ahli Parlimen pembangkang seperti diterima wakil rakyat blok kerajaan.

Bagaimanapun, Perdana Menteri berkata, ia perlu dimulakan dengan proses rundingan membabitkan kedua-dua pihak bagi menentukan parameter yang diluluskan.

Beliau yang juga Menteri Kewangan berkata, Ahli Parlimen pembangkang perlu bersedia untuk berdepan sebarang kebarangkalian jika enggan berbuat demikian.


PRU-15: Khairy tak dapat kerusi selamat

Menteri Kesihatan sementara Khairy Jamaluddin hampir pasti akan bertanding di kerusi Parlimen yang gagal dimenangi Barisan Nasional (BN) ketika Pilihan Raya Umum Ke-14 (PRU-14) pada 2018.

Bekas penyandang kerusi Parlimen Rembau itu berkata perbincangan dengan kepimpinan parti semuanya menunjukkan fakta bahawa beliau tidak akan mendapat kerusi selamat.

“Saya telah ditawarkan dua atau tiga kerusi di mana BN telah dikalahkan pada 2018.

“Saya bersedia menerima cabaran ini demi parti,” katanya kepada pemberita selepas menyampaikan tablet kepada pelajar UiTM di Seremban, hari ini (Jumaat, 21 Oktober 2022), menurut laporan The Star.

Sudah berminggu-minggu lamanya perbincangan mengenai Khairy kemungkinan besar akan diturunkan di Kuala Pilah, Tampin atau Port Dickson. Ketiga-tiga kerusi Parlimen adalah di Negeri Sembilan.

Bagaimanapun, semalam UMNO Bahagian Tampin mahu anak tempatan diletakkan sebagai calon BN bagi kerusi Parlimen P133 Tampin pada PRU-15, 19 November depan, sekali gus tiada peluang untuk Khairy diletakkan di situ.

Kuala Pilah dan Tampin sentiasa menjadi kubu kuat BN, tetapi gabungan itu telah dikalahkan di kedua-dua kawasan oleh Pakatan Harapan (PH) pada 2018.

Kuala Pilah dimenangi Datuk Eddin Syazlee Shith daripada Bersatu, manakala Tampin oleh Datuk Dr Hasan Baharom (AMANAH).

Barisan juga gagal merampas Port Dickson daripada PKR sejak pilihan raya 2008. Penyandang Parlimen Port Dickson ialah Datuk Seri Anwar Ibrahim, yang akan bertanding di Tambun, Perak kali ini.

Khairy, yang telah berkhidmat sebagai Ahli Parlimen Rembau selama tiga penggal terpaksa menyerahkan kerusi itu kepada Timbalan Presiden UMNO Datuk Seri Mohamad Hasan.

Menurut Khairy UMNO meminta pendapatnya tentang di mana beliau harus bertanding, tetapi keputusan muktamad diserahkan kepada pucuk pimpinan.

“Memang benar kita tidak boleh mengharapkan untuk diletakkan di kerusi selamat atau kita tidak akan dapat memperjuangkan agenda parti di mana-mana.

“Jadi sama ada suka atau tidak, mesti bersedia untuk bertanding di kawasan yang kita gagal menang sebelum ini,” katanya.

Ditanya sama ada Kuala Pilah merupakan kerusi yang paling mungkin dipilihnya, Khairy mengulangi bahawa ia belum dimuktamadkan.

Menteri Besar Negeri Sembilan Datuk Seri Aminuddin Harun berkemungkinan akan menggantikan Anwar di Port Dickson manakala setiausaha akhbar Aminuddin, Nor Azman Mohamad akan bertanding di Kuala Pilah atas tiket PH.

Parti komponen PH, AMANAH juga mencadangkan Ahli Dewan Undangan Negeri Permatang Pasir, Pulau Pinang, Muhammad Faiz Fadzil bertanding di Tampin.


PKR mahu guna lambang sendiri dalam PRU, DAP dan Amanah perlu ikut sama

Lambang Pakatan Harapan (PH) mungkin tidak akan digunakan dalam Pilihan Raya Umum Ke-15 (PRU-15) selepas PKR mahu menggunakan lambang sendiri atas alasan berdepan kesukaran kerana ia tidak dikenali rakyat.

Pengarah komunikasi PKR Fahmi Fadzil berkata cadangan menggunakan lambang PKR sudah dibincang Majlis Pimpinan Pusat PKR dan mengajak rakan parti komponen mereka DAP dan Amanah untuk menerima cadangan tersebut selepas mengambilkira kesukaran yang dihadapi di bawah peraturan kempen yang ketat pada Pilihan Raya Negeri (PRN) Melaka baru-baru ini, untuk memperkenalkan calon-calon baru dan lambang PH.

“Namun oleh kerana PKR memahami sikap sahabat-sahabat di dalam PH pada ketika itu, maka kami membuat keputusan bersetuju dengan penggunaan logo tersebut.

“Namun, ke hadapan, PKR berpandangan bahawa wujud kewajaran logo PKR digunakan semula.

“Perkara ini akan dibincang dengan lebih lanjut pada mesyuarat PH yang akan datang,” katanya pada satu kenyataan malam ini.

Pada PRU 2018, gabungan PH menggunakan lambang PKR di Semenanjung Malaysia memandangkan PH tidak dapat didaftarkan pada masa itu.

Bagaimanapun, setelah berdaftar secara rasmi selepas berjaya menjadi kerajaan pusat, gabungan itu menggunakan lambang PH dalam pilihan raya kecil selepas daripada itu dan juga semasa PRN Melaka tempoh hari.

Sebelum ini, PKR juga mencadangkan semua parti PH untuk menggunakan lambang partinya, tetapi DAP dan Amanah tetap bertegas agar ahli gabungan kekal memakai lambang PH.

Bagaimanapun, selepas PRN Melaka baru-baru ini, Setiausaha Organisasi Kebangsaan DAP Anthony Loke mencadangkan agar parti-parti PH boleh kembali menggunakan lambang masing-masing, seperti pada tahun PRU 2008 dan 2013.


Covid-19: Individu lengkapi dua suntikan bakal dapat ‘keistimewaan’

Lebih 2.46 juta individu yang melengkapkan suntikan vaksin Covid-19 bakal memperoleh ‘keistimewaan’ dalam menjalankan urusan harian apabila garis panduan baharu untuk mereka dijangka dikeluarkan minggu depan.

Menteri Penyelaras Program Imunisasi Covid-19 Kebangsaan, Khairy Jamaluddin berkata garis panduan baharu kepada penerima yang melengkapkan dua dos suntikan itu akan memberi kelonggaran kepada mereka.

Bagaimanapun katanya, Jawatankuasa Khas Jaminan Akses Vaksin (JKJAV) akan membuat kajian terperinci dalam menyediakan garis panduan berkenaan yang akan dibentangkan pada peringkat jawatankuasa sebelum dibawa ke mesyuarat Majlis Keselamatan Negara (MKN).

“Kita mungkin akan keluarkan garis panduan mengenai apa yang anda boleh lakukan selepas anda sudah menerima sepenuhnya dua dos vaksin.

“Bagaimanapun, buat masa ini, dengan penularan varian Delta, kita lebih berhati-hati,” katanya kepada selepas Pusat Pemberian Vaksin (PPV) mega di Pusat Konvensyen dan Pameran Antarabangsa Mines (MIECC), Seri Kembangan, hari ini.

Sehingga semalam, 8,582,893 dos vaksin diberikan kepada penduduk di negara ini di bawah Program Imunisasi Covid-19 Kebangsaan (PICK).

Menerusi hantaran di Twitter, JKJAV memaklumkan 2,463,019 individu menerima dos kedua, sekali gus melengkapkan vaksinasi mereka.

Lima negeri yang mencatatkan penerimaan kedua-dua dos tertinggi ialah Selangor dengan 333,432 orang diikuti Johor (258,636); Sarawak (257,408); Kuala Lumpur (221,020) dan Perak (219,044).

Sebelum ini, Menteri Kesihatan Datuk Seri Dr Adham Baba berkata negara merekodkan peningkatan membimbangkan jangkitan varian Delta apabila sebanyak 18 kes dikesan dalam tempoh seminggu dengan empat daripadanya membabitkan kematian.

Jumlah itu adalah antara 25 kes jangkitan varian membimbangkan (VOC) melalui survelan genomik dijalankan dari 23 Jun hingga semalam oleh Institut Penyelidikan Perubatan (IMR) yang melaksanakan jujukan genom penuh ke atas 28 sampel Covid-19.


PM singgah beli laksa Sarawak, mi kolok

Perdana Menteri Tan Sri Muhyiddin Yassin hari ini meluangkan masa berkunjung ke bazar Ramadan di Presint 3 di sini bagi meninjau keadaan peniaga serta kepatuhan orang ramai kepada prosedur operasi standard (SOP).

Beliau tiba di tapak bazar pada jam 5 petang dan kehadirannya selama kira-kira setengah jam itu menarik perhatian ramai pengunjung.

Menurut laporan Bernama, Muhyiddin turut berbual dengan peniaga apabila singgah membeli juadah untuk berbuka antaranya kuih kaswi gula merah, laksa dan mi kolok.

Pemilik gerai MyTalam Kuih, Wichi Yuso, 48, berkata beliau pada mulanya tidak perasan kehadiran perdana menteri di gerainya kerana Muhyiddin memakai pelitup muka.

“Memang terkejut kerana tidak tahu perdana menteri akan singgah bazar Ramadan hari ini. Beliau beli kuih tradisional dan sempat bertanya khabar saya dan keluarga,” katanya yang menjual pelbagai kuih-muih tradisional di gerainya.

Pemilik gerai Citarasa Sarawak, Khairul Mohd pula berkata beliau tidak menyangka perdana menteri akan datang ke bazar itu hari ini.

“PM singgah beli laksa Sarawak dan mi kolok. Rasanya itu memang kesukaan beliau kerana kakak saya yang membuka gerai di Sarawak pun cakap beliau singgah makan di sana ketika lawatan kerjanya ke Sarawak baru-baru ini,” katanya.


Rakyat semakin sedar dengan penipuan Anwar, tak tunai janji: PAS

Tidak menunaikan janjinya dan sering bercakap tidak serupa bikin, rakyat kini semakin sedar dengan penipuan dibuat Anwar Ibrahim.

PAS mendakwa Perdana Menteri (PMX) dilihat boleh berubah bila-bila masa termasuk menggadaikan prinsip dan janji yang dilaungkan sebelum ini, kata Ketua Penerangannya, Ir Khairil Nizam Khirudin.

Khairil Nizam berkata, ia berlaku semata-mata bagi memenuhi kerakusan nafsu mereka untuk terus berkuasa.

“Sikap cakap tidak serupa bikin ini yang menjadikan gelombang penolakan rakyat kepada Perdana Menteri terus kuat dan membesar apabila semakin ramai yang tersedar dengan penipuan demi penipuan oleh sosok tubuh yang dahulunya dijulang sebagai hero negara.

“Rakyat tidak lupa kepada janji manis untuk menurunkan harga minyak dalam masa 24 jam selepas menjadi Perdana Menteri yang kali terakhir dilaungkan dengan penuh angkuh ketika Kongres Nasional PKR pada 17 Julai 2022.

“Namun sehingga ke hari ini janji manis itu terus tinggal janji. Lebih perit lagi, Perdana Menteri pada 6 Mac yang lalu menyatakan bahawa kerajaan tiada berhasrat untuk menurunkan had harga siling petrol di negara ini,” katanya menerusi hantaran di Facebook.

Tambah Khairil Nizam, Anwar juga pada 22 Disember tahun lalu pernah menegaskan bahawa kerajaan akan menghentikan penganjuran majlis besar-besaran bagi mengelakkan pembaziran wang kerajaan.

Namun, ujarnya, syawal tahun ini tetap diadakan majlis tersebut yang bukan sekadar satu bahkan digandakan kepada enam majlis rumah terbuka kerajaan di negeri berbeza.

“Ia jelas menyanggah prinsip penjimatan wang kerajaan yang dilaungkan beliau beberapa bulan yang lalu.

“Bukan sekadar itu, rakyat juga masih ingat laungan prinsip Anwar yang tegas menolak nepotisme dan kronisme di dalam pentadbiran.

“Namun prinsip tersebut tergadai begitu sahaja apabila Perdana Menteri itu melantik anaknya sendiri sebagai penasihat selain lantikan politik bertimbun-timbun yang telah dibuat oleh kerajaan pada hari ini,” jelasnya.


Pengeluaran KWSP: PM, tolonglah ‘flip-flop’

Perdana Menteri, Datuk Seri Anwar Ibrahim diseru mengubah keputusan supaya membenarkan pengeluaran Kumpulan Wang Simpanan Pekerja (KWSP) bersasar.

Ahli Parlimen Tasek Gelugor, Datuk Wan Saiful Wan Jan berkata Anwar sebelum ini lantang mengatakan sanggup dilabel pemimpin yang ‘flip-flop’ atau tidak tetap pendirian dalam membuat keputusan demi kebajikan rakyat.

“Tapi saya lihat seolah-olah ada tindakan tersusun untuk mematikan isu tuntutan rakyat terhadap KWSP bersasar ini. Baru-baru ini PM berkata kalua nak flip-flop demi kebajikan rakyat maka dia sanggup flip-flop.

“Pertama saya nak beritahu, ‘flip-flop’ itu satu perkara yang tidak baik terutama di kedudukan perdana menteri tapi kalau dah tak mampu buat keputusan konsisten, saya menyeru perdana menteri supaya tolonglah ‘flip-flop’ dalam isu KWSP ini,” katanya pada siding media di lobi Parlimen, hari ini.

Sebelum ini, Anwar menegaskan beliau rela dilabel sebagai pemimpin yang ‘flip-flop’ demi kepentingan rakyat.

Ia susulan beberapa keputusan kerajaan sebelum ini diubah Anwar sebaik diumumkan termasuk isu subsidi ayam dan telur serta biasiswa Jabatan Perkhidmatan Awam (JPA).

Mengulas lanjut, Wan Saiful berkata dana KWSP tidak membabitkan dana kerajaan kerana ia dimiliki rakyat sepenuhnya.

“Rakyat ada dana yang disimpan terutama dalam akaun 1, ada mencecah ratusan ribu (ringgit). Saya jumpa dengan seorang pencarum, ada lebih RM300,000 tapi rumah kena lelong duduk di Shah Alam.

“Seorang lagi pencarum pesakit kanser ada duit dalam KWSP lebih RM700,000 tetapi terpaksa merayu bantuan untuk bayar rawatan. Mereka antara yang terkesan dengan masalah ekonomi yang melanda negara baru-baru ini. Akibatnya mereka hilang pekerjaan. Duit ada tapi tak mampu bayar.

“Jadi rayuan saya kepada pihak kerajaan, supaya pertimbangkan permintaan daripada rakyat ini. Ubahlah keputusan untuk tidak membenarkan dana KWSP ini dikeluarkan (kepada) membenarkan pengeluaran secara bersasar,” katanya.

Sebelum ini desakan demi desakan dibuat pelbagai pihak yang menuntut Anwar membenarkan pengeluaran bersasar ekoran masih ramai pencarum yang terkesan dengan pandemik Covid-19 dan kos sara hidup.

Namun Menteri Kewangan itu bertegas untuk tidak membenarkan sebarang pengeluaran bagi memastikan simpanan masa depan pencarum terjamin.

Awal Mac lalu, Anwar mengumumkan kerajaan akan memperkenalkan kaedah yang membolehkan pencarum KWSP menggunakan wang caruman sebagai cagaran kepada bank bagi tujuan pembiayaan kewangan.

Di bawah pentadbiran Tan Sri Muhyiddin Yassin dan Datuk Seri Ismail Sabri Yaakob, pengeluaran KWSP bersasar dibenarkan bagi membantu rakyat yang terjejas akibat Covid-19.


Perikatan Nasional yakin rampas Perlis daripada UMNO

PERIKATAN Nasional (PN) yakin dapat merampas Perlis daripada UMNO pada Pilihan Raya Umum ke-15 (PRU-15) ini.

Timbalan Presiden PN, Tan Sri Abdul Hadi Awang berkata keyakinan itu berdasarkan calon PN di Parlimen Arau, Datuk Seri Shahidan Kassim yang diyakini mempunyai pengaruh yang kuat.

“Shahidan, beliau ada pengaruh di Perlis. Insya-ALLAH kena dengan cara kita akan dapat mengambil Perlis selepas Kelantan, Terengganu dan Kedah.

“Kita boleh ambil Perlis. Insya-ALLAH tambah lagi satu negeri di bawah pemerintahan kita dan berharap perkara ini akan berlaku dan menjadi satu titik perubahan yang baharu,” katanya lapor Berita Bersatu.

Beliau berkata demikian dalam Ceramah Perdana Jelajah Presiden PAS di Tawang, malam tadi.

Abdul Hadi yang juga Presiden PAS berkata Shahidan dan Datuk Seri Dr Ismail Abd Muttalib sanggup bertanding atas PN di Parlimen Arau serta Maran pada PR-15 susulan dicantas parti mereka sebelumnya.

“Mereka tidak tercalon sebagai calon Barisan Nasional (BN) kerana dicantas disebabkan tidak bersetuju dengan cara pemimpin mereka.

“Kedua-dua mereka ini sanggup bertanding atas simbol kita. Calon kita juga sanggup berundur daripada bertanding untuk memberi laluan kepada dua calon ini,” katanya.


Kos pekerja Indonesia mungkin naik, diumum selepas MoU April

Kos baharu pengambilan pekerja domestik Indonesia hanya akan diumumkan kerajaan selepas kedua-dua negara menandatangani Memorandum Persefahaman (MoU) pada April ini.

Timbalan Menteri Sumber Manusia Datuk Awang Hashim berkata kerajaan tidak menolak kemungkinan akan berlaku kenaikan kos, namun belum dapat menjangkakan jumlah peratusan kenaikan kos berkenaan.

“Tidak semestinya naik dan tidak semestinya turun, kita akan lihat dan semak dari semasa ke semasa. Struktur kos RM7,800 yang dimaklumkan sebelum ini adalah kos lama berdasarkan Kumpulan Kerja Bersama Kesembilan pada September 2013 dalam MoU yang telah tamat pada 2016.

“MoU pekerja domestik Indonesia yang baharu dijadualkan akan ditandatangani oleh kedua-dua negara Malaysia dan Indonesia di Jakarta pada awal April ini.

Jadi struktur kos pengambilan domestik Indonesia akan diumumkan selepas MoU ini ditandatangani,” katanya kepada pemberita selepas mengadakan lawatan di tapak projek Hospital Pendang, di sini hari ini.

Memetik laporan Bernama, Awang yang juga Ahli Parlimen Pendang berkata Hospital Pendang yang terletak di Kampung Banggol Pauh, di sini sudah disiapkan kira-kira 95 peratus.

Katanya, hospital yang mula dibina pada 2018 itu akan memberi kemudahan kepada lebih 100,000 penduduk di daerah ini dan kawasan sekitarnya bagi mendapatkan perkhidmatan perubatan lebih baik dan selesa.

“Pandemik yang berlaku memberi kesan kepada sektor pembinaan, namun saya percaya ia dapat disiapkan dalam beberapa bulan lagi dan akan mula beroperasi selepas peralatan dan mesin perubatan dari luar negara dibawa masuk,” katanya.


Thailand dakwa campuran Sinovac-AstraZeneca tingkatkan kekebalan

Kementerian Kesihatan Awam Thailand hari ini mengatakan campuran suntikan vaksin Covid-19 jenis Sinovac dari China bagi dos pertama dan AstraZeneca (dos kedua) yang dihasilkan oleh Britain, berjaya meningkatkan kekebalan kelompok hampir 1.5 juta penerima pertamanya.

Kombinasi suntikan Sinovac-AstraZeneca boleh meningkatkan kekebalan ke tahap yang sama dengan dua dos suntikan AstraZeneca dan ini dapat memendekkan tempoh masa menunggu setelah menerima suntikan pertama vaksin itu.

Julai lalu, ketika berada diambang kemuncak kenaikan kes jangkitan dan kematian, Thailand menjadi negara pertama di dunia yang mencampurkan vaksin buat China dan Barat.

“Formula campuran itu telah disuntik kepada lebih 1.5 juta penduduknya dan ianya diakui selamat. Jangan fikirkan perkara yang tidak baik kerana ia akan menimbulkan kebimbangan,” kata Ketua Jabatan Sains Perubatan kementerian itu, Dr Supakit Sirilak.

Vaksin AstraZeneca turut dikeluarkan kilang tempatan di Thailand, tetapi menghadapi masalah memenuhi keperluan bekalan di seluruh dunia.
Kini kebimbangan Thailand mengenai kecukupan sumber vaksin tidak akan menjadi masalah besar dan semua penduduknya tidak lagi diberikan dua dos suntikan vaksin Sinovac.

Hanya terdapat 13 peratus daripada penduduk di Thailand yang berjumlah lebih dari 66 juta telah diberikan vaksin sepenuhnya, kata Dr Supakit.

Sejak April lalu, Thailand melaporkan hampir 1.2 juta jangkitan dan 12,103 kematian dicatatkan, didorong oleh penularan varian Delta dan Alpha.

Menteri Kesihatan, Anutin Charnvirakul memaklumkan dos penggalak menggunakan vaksin jenis berlainan akan diberikan kepada hampir tiga juta penerima dua dos lengkap Sinovac secepat mungkin bulan ini.

Baru-baru ini, timbul kebimbangan dari beberapa negara mengenai keberkesanan vaksin Sinovac untuk melawan jangkitan varian Delta, katanya.

Minggu lalu, Anutin meminta Ahli Parlimen negara itu tidak mengkritik vaksin Sinovac dari China, bagi melindungi rakyat Thailand daripada panik, keliru dan bimbang, selain demi menjaga hubungan baik antara negara.

Dalam tempoh 24 jam hari ini, Thailand mencatatkan 14,956 kes baharu Covid-19 dan 262 kematian. – Agensi


Ringgit dibuka rendah lagi, permintaan lemah

Nilai ringgit dibuka rendah berbanding dolar AS hari ini berikutan permintaan yang lemah walaupun Rizab Persekutuan AS (Fed) mengekalkan kadar penanda arasnya pada 5.25 peratus semasa mesyuarat Jawatankuasa Pasaran Terbuka Persekutuan (FOMC) malam tadi.

Pada 9.02 pagi, mata wang tempatan didagangkan pada 4.6210/6245 berbanding dolar AS daripada 4.6195/6235 pada penutup hari Rabu, menurut laporan Bernama.

Peniaga ActivTrades Dyogenes Rodrigues Diniz berkata dengan perbezaan kecil antara kadar faedah semasa Malaysia iaitu 3.0 peratus, dolar AS boleh kehilangan daya tarikannya dalam jangka pendek dan sederhana, justeru, membuka ruang untuk peningkatan nilai ringgit dalam beberapa bulan akan datang.

Beliau berkata langkah terbaharu Fed juga menandakan perubahan penting dalam pendirian Fed, setelah menghabiskan 10 mesyuarat terakhir secara beransur-ansur menaikkan kadar faedah.

“Dari sudut teknikal, sekiranya gandingan ringgit-dolar AS (kadar) berjaya menembusi di bawah 4.5980, ia boleh susut serendah 4.5250 dalam beberapa hari,” katanya kepada Bernama.

Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata walaupun Fed mengekalkan kadar penanda aras pada 5.25 peratus, ia bagaimanapun terus kekal cenderung untuk menaikkan kadar faedah dan
berusaha menurunkan kadar inflasi kepada paras sasarannya iaitu 2.0 peratus.

Sementara itu, ringgit diniagakan kebanyakannya rendah berbanding sekumpulan mata wang utama.

Mata wang tempatan meningkat berbanding yen Jepun kepada 3.2899/2926 daripada 3.3015/3046 pada penutup Rabu tetapi susut berbanding pound Britain kepada 5.8497/8542 daripada 5.8423/8473 semalam dan turun berbanding euro kepada 5.0078/0116 daripada 4.9918/9962.

Bagaimanapun, mata wang tempatan itu diniagakan kebanyakannya lebih tinggi berbanding mata wang Asean lain.

Ringgit rendah sedikit berbanding rupiah Indonesia pada 309.9/310.3 berbanding 309.8/310.3 pada penutup semalam.

Bagaimanapun, mata wang tempatan meningkat berbanding baht Thailand kepada 13.2864/3022 daripada 13.3192/3380 pada Rabu, menambah berbanding dolar Singapura kepada 3.4429/4460 daripada 3.4433/4465 semalam dan meningkat berbanding peso Filipina kepada 8.25/8.27 from 8.26/8.27 previously.


Kem Dr Mahathir tolak MoU, DAP merayu supaya tandatangan

DAP merayu agar blok pembangkang kem Tun Dr Mahathir Mohamad menandatangani Memorandum Persefahaman (MoU) dengan kerajaan walaupun mereka bertegas menolaknya sebelum ini.

Pemimpin veteran DAP, Lim Kit Siang menggesa supaya Warisan, Pejuang dan Muda yang berada dalam kem bekas Perdana Menteri itu mengikut jejak yang diambil Pakatan Harapan (PH) yang bersetuju untuk melakukan gencatan politik demi masa depan rakyat Malaysia.

“Saya berharap Warisan, Pejuang dan Muda menyokong dan menandatangani MoU CSR (reformasi-perbekalan-kepercayaan) dengan Perdana Menteri untuk masa depan yang lebih baik bagi semua rakyat Malaysia,” katanya dalam satu kenyataan hari ini.

Kit Siang juga berkata langkah tersebut diambil bagi menetapkan semula hala tuju negara ke arah pemulihan ekonomi negara.

“MoU CSR yang ditandatangani antara Ismail dan pemimpin PH memberikan peluang bersejarah untuk menetapkan semula hala tuju negara ini ke arah pemulihan ekonomi dan sosial dalam era pasca-Covid-19 selain menyelamatkan Malaysia,” ujarnya lagi.

Terdahulu, Warisan bertindak menolak MoU Transformasi dan Kestabilan Politik yang ditandatangani antara kerajaan dan pembangkang, mendakwa mereka tidak dilibatkan dalam rundingan yang disifatkan sepihak antara kerajaan dan gabungan PH.

“Kita kuasa yang ada, diberi mandat oleh rakyat. Dirompak (stolen) mandat itu. Ya, kita akui betul. Kami bersetuju. Namun sekarang kita kerjasama dengan mereka. Kita menandatangani memorandum dengan mereka,” kata Presiden Warisan, Datuk Seri Shafie Apdal yang membidas PH di Dewan Rakyat baru-baru ini.

Selain Warisan, Pejuang juga turut menolak MoU tersebut mengatakan PH hanya meminta pihak mereka bersetuju dengan keputusan rundingan sepihak antara kerajaan dan gabungan itu.

“Taklimat dan minta kami setuju dengan keputusan yang anda putuskan daripada beberapa rundingan dengan UMNO dan Datuk Seri Hamzah Zainuddin bukannya perbincangan,” kata Ketua Penerangan Pejuang Ulya Husamuddin dalam ciapan Twitternya.

PH dan kerajaan menandatangani MoU Transformasi dan Kestabilan Politik yang berlangsung di Parlimen pada 13 September lalu.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


PRN Melaka: Idris kata beliau lebih hebat daripada UMNO

Bekas Ahli Dewan Undangan Negeri (ADUN) UMNO yang menarik sokongan terhadap kerajaan parti itu di Melaka, Datuk Seri Idris Haron mendakwa beliau adalah pemimpin yang lebih baik untuk mentadbir negeri itu bersama Pengerusi Pakatan Harapan (PH) negeri, Adly Zahari.

Walaupun belum pasti PH akan meletakkannya sebagai calon pada Pilihan Raya Negeri (PRN) Melaka 20 November ini, bekas Ketua Menteri (KM) itu mendakwa kombinasi dirinya dan Adly yang juga bekas KM kerajaan PH sebelum ini adalah ‘tawaran terbaik’ kepada rakyat negeri itu.

Idris adalah antara dua ADUN UMNO yang menarik sokongan terhadap kerajaan negeri pimpinan Datuk Seri Sulaiman Md Ali. Seorang lagi ialah bekas ADUN UMNO Pantai Kundor, Datuk Nor Azman Hassan.

Kedua-duanya bersama bekas ADUN Pengkalan Batu, Datuk Norhizam Hasan Baktee dan bekas ADUN Berstu, Teluk Mas, Datuk Noor Effandi Ahmad menarik sokongan itu menyebabkan kerajaan negeri tumbang sebelum Yang di-Pertua Negeri Tun Mohd Ali Rustam membubarkan Dewan Undangan Negeri (DUN).

Suruhanjaya Pilihan Raya (SPR) menetapkan 8 November ini sebagai hari penamaan calon diikuti pengundian awal pada 16 November dan pengundian biasa 20 November.

Memetik kenyataannya kepada FMT Idris yang juga bekas ADUN Sungai Udang itu berkata kerajaan yang bakal dibentuk bersama beliau dan Adly tidak akan mendiskriminasi rakyat sebaliknya akan membahagikan kek ekonomi secara berkadar.

“Kita akan buktikan kerajaan yang bakal mengambil alih nanti adalah kerajaan yang lebih bertanggungjawab, termasuk dalam pembelaan nasib rakyat dan tidak mendiskriminasi serta membahagikan kek ekonomi secara berkadar.”

Beliau percaya PH adalah pilihan terbaik untuk pengundi Melaka dalam PRN nanti.

Menurutnya, adalah lebih baik negeri itu ditadbir oleh kerajaan yang berbilang bangsa dan bersih, berbanding kerajaan negeri yang diterajui oleh pemimpin Melayu-Islam korup dan tidak cekap.

Idris yang juga bekas pemimpin UMNO berkata, kerajaan pimpinan Barisan Nasional (BN) sebelum ini mengatakan mereka adalah kerajaan negeri Melayu-Islam yang pertama di Melaka.

“Kerajaan yang mendakwa mereka Melayu dan Islam, tetapi rosak, korup, tidak cekap, (yang terdapat) campur tangan, mendiskriminasi dan sebagainya,” katanya yang turut membangkitkan isu bantuan Majlis Agama Islam Melaka (MAIM) di Masjid Tanah beberapa hari lalu, tetapi turut melibatkan BN dan UMNO.

Ini adalah satu penyakit yang cukup menekan rakyat Melaka pada hari ini. Saya yakin bantuan MAIM yang disampaikan itu juga adalah satu agenda yang tidak suci hati, tidak bertanggungjawab dan menasihatkan penerima supaya menyokong mereka dan sebagainya, katanya.

Pada majlis MAIM itu semalam, ketua kempen UMNO pada PRN Melaka, Datuk Seri Najib Razak turut hadir dan berucap sehingga menimbulkan persoalan pelbagai pihak.

Majlis yang difahamkan diadakan kelmarin bertujuan menyerahkan sumbangan bantuan one-off MAIM sebanyak RM350 kepada peniaga di kawasan Masjid Tanah, tetapi dewan tempat majlis diadakan dipasang puluhan bendera UMNO dan BN seolah-olah acara parti politik.

Majlis itu dirasmikan Sulaiman, tetapi Najib juga turut berucap. Hadir sama Pengerusi Badan Perhubungan UMNO Melaka, Datuk Seri Ab Rauf Yusoh. Berita berkaitan


Guru enggan vaksin, KPM beri peluang ubah fikiran

Seramai 23 guru yang enggan menerima vaksin di negeri Perlis hanya akan dibenarkan mengajar secara dalam talian dalam sesi persekolahan atau Pengajaran dan Pembelajaran di Rumah (PdPR) yang bermula hari ini.

Menurut Astro Awani, Pengerusi Jawatankuasa Pendidikan negeri, Rozieana Ahmad berkata, daripada jumlah 26 orang bulan lalu, tiga daripadanya telah bersetuju menerima vaksin pada minggu lalu.

Beliau berkata, pihak Kementerian Pelajaran dan Jabatan Pendidikan Negeri masih memberi ruang dan peluang kepada guru-guru ini untuk mengubah fikiran sebelum sebarang tindakan dikenakan terhadap mereka.

Justeru, beliau menyeru kepada guru-guru yang masih enggan mengambil vaksin agar memikirkan kepentingan pendidikan murid-murid dan pelajar mereka.

“Kementerian masih lagi memberi peluang kepada mereka untuk mengubah fikiran, ada guru-guru yang pada mulanya enggan (divaksin) tapi sudahpun menerima nasihat dan kalau boleh kita nak elakkan daripada tindakan-tindakan yang akan diambil (terhadap guru-guru yang enggan divaksin).

“(Justeru) saya menyeru (kepada) guru-guru yang masih enggan untuk mendapatkan vaksin demi kepentingan pendidikan murid-murid khususnya untuk negeri Perlis untuk menerima vaksin supaya kita dapat meneruskan pengajaran dan pembelajaran secara bersemuka di sekolah,” katanya.

Sementara itu, Rozieana berpuas hati dengan kehadiran 50 peratus daripada keseluruhan 8,296 murid dan pelajar pada sesi persekolahan secara bersemuka hari ini.

Katanya, kebanyakan ibu bapa masih lagi mengambil langkah tunggu dan lihat, namun beliau percaya kehadiran penuh mampu dicapai tidak lama lagi.

Selain itu, jelasnya, pihak sekolah masih lagi memberi kelonggaran kepada ibu bapa dan pelajar daripada segi kehadiran buat masa ini.

Jumlah keseluruhan pelajar dan murid yang memulakan sesi pembelajaran bersemuka di Perlis adalah 8,296 iaitu pelajar prasekolah sebanyak 2,654, Sijil Pelajaran Malaysia (SPM) (3,570), Sijil Tinggi Persekolahan Malaysia (STPM) (1,078) Sijil Tinggi Agama Malaysia (STAM) (39) dan program pendidikan khas integrasi (PPKI) (956).

Mengulas mengenai proses vaksinasi pelajar sekolah, beliau memberitahu, semua pelajar daripada tingkatan satu hingga lima telah mengikut janji temu yang telah ditempah oleh Jabatan Pendidikan negeri di Pusat Pemberian Vaksin (PPV) yang ditetapkan.

Tambahnya, proses pemberian vaksin untuk murid darjah enam juga akan dimulakan minggu ini.


Najib tak ke Switzerland tuntut wang SRC dibekukan: Sithambaram

Mahkamah Rayuan hari ini mendengar bekas Perdana Menteri, Datuk Seri Najib Razak tidak pergi ke Switzerland untuk membawa balik dana milik SRC International Sdn Bhd, yang dibekukan oleh kerajaan Switzerland kerana dikatakan terbabit dengan pengubahan wang haram.

Pendakwa ad hoc Datuk V Sithambaram berkata, malah Najib tidak menyelesaikan perkara itu, sehingga waktu beliau tidak lagi memegang jawatan perdana menteri.

“Perayu (Najib) tidak bertindak untuk pergi sendiri ke Switzerland bagi mendapatkan kembali dana itu untuk dibawa balik ke Malaysia. Yang Arif saya tidak jangka tindakan ini datangnya dari beliau, kerana ketika itu dia adalah perdana menteri dan menteri kewangan.

“SRC diwujudkan Najib. Hanya dia pemilik saham dalam SRC, tapi dia tidak membuat sebarang usaha untuk pergi ke Switzerland bagi menyelesaikan isu berkenaan,” katanya sebagaimana dipetik dari Bernama.

Beliau berhujah demikian di hadapan panel tiga hakim yang diketuai oleh Hakim Datuk Abdul Karim Abdul Jalil dalam prosiding rayuan Najib terhadap sabitan dan hukuman penjara bagi kesalahan penyelewengan RM42 juta dana SRC International.

Dua lagi hakim ialah Datuk Has Zanah Mehat dan Datuk Vazeer Alam Mydin Meera.

Sithambaram berkata, bekas Menteri Kewangan II Datuk Seri Ahmad Husni Hanadzlah dalam keterangannya di Mahkamah Tinggi Kuala Lumpur memberitahu bahawa Najib enggan membenarkan delegasi kerajaan untuk berlepas ke Switzerland bagi memberi penjelasan mengenai wang yang dibekukan oleh kerajaan negara itu.

“Motif keengganan pemohon (Najib) menimbulkan banyak persoalanan. Wang (berjumlah RM3.6 bilion) adalah sebahagian daripada RM4 bilion pinjaman daripada Kumpulan Wang Persaraan (Diperbadankan) kepada SRC, ia dana pencen.

Sebelum ini Najib dalam keterangannya di Mahkamah Tinggi Kuala Lumpur berkata beliau tidak memberi kebenaran kepada Ahmah Husni untuk pergi ke Switzerland kerana Ahmad Husni tidak mempunyai ‘rancangan yang tersusun’ bagi mendapatkan kembali dana itu, dan dia juga tidak membuat sebarang permohonan rasmi mengenainya.

Mahkamah Tinggi Kuala Lumpur pada 28 Julai tahun lepas, menjatuhkan hukuman penjara 12 tahun dan denda RM210 juta terhadap Najib selepas didapati bersalah atas tujuh tuduhan pecah amanah, pengubahan wang haram, dan salah guna kuasa, melibatkan dana RM42 juta milik SRC International Sdn Bhd.

Pendengaran rayuan itu bersambung.


‘Pembunuhan karakter’ PN, sucikan kluster mahkamah agenda PH-BN

Ketua Penerangan Bersatu Datuk Wan Saiful Wan Jan menjangkakan Pakatan Harapan (PH) dan Barisan Nasional (BN) akan melakukan dua tindakan serentak dalam menghadapi pilihan raya (PRN) di enam negeri yang dijadual beberapa bulan lagi.

Kedua-dua tindakan itu ialah ‘pembunuhan karakter Perikatan Nasional (PN)’ dengan menyasarkan keperibadian Pengerusi PN yang juga Presiden Bersatu, Tan Sri Muhyiddin Yassin, dan mensucikan imej kluster mahkamah.

Menurutnya karakter PN perlu dibunuh dengan cara menghasut dan membentuk persepsi rakyat bahawa seolah-oleh gabungan Bersatu, PAS dan Gerakan ini juga rosak dan korup.

“Saya menjangka akan ada dua perkara berlaku secara “parallel” dalam tempoh terdekat. Pertama pembunuhan karakter PN dan kedua penyucian imej kluster mahkamah. Ini menjadi keutamaan PH-BN terutama sebagai persediaan untuk PRN enam negeri.

“Karakter PN perlu dibunuh kerana PN adalah pesaing terbesar PH-BN. BN telahpun kalah teruk dengan PN. Tapi PH memerlukan BN untuk menarik sokongan Melayu. Maka PH-BN akan bekerjasama untuk menghasut dan membentuk persepsi rakyat seolah-olah PN itu rosak dan korup.

“Target utama PH-BN ialah keperibadian Tan Sri Muhyiddin Yassin dan keperibadian pemimpin-pemimpin kanan dalam PN. Ini kerana populariti dan keyakinan rakyat terhadap PN dan Muhyiddin terus kekal tinggi hingga ke hari ini.

“Rakyat tahu bahawa jika dibandingkan Anwar-Zahid dan orang-orangnya dengan Muhyiddin dan pemimpin di sekeliling Muhyiddin, maka perbezaannya adalah seperti langit dan bumi. PH-BN akan buat apa saja untuk merosakkan kredibiliti Muhyiddin dan pemimpin-pemimpin PN,” katanya dalam satu kenyataan hari ini (15 Januari 2023).

Wan Saiful yang juga Ahli Parlimen Permatang Pauh menjelaskan bahawa pembunuhan karakter itu tidak akan dilakukan sehingga ranap sepenuhnya.

“Jika mereka (PH-BN) boleh menghasut rakyat mengatakan Muhyiddin dan pemimpin PN sama sahaja dengan PH-BN, itupun mereka akan anggap sudah berjaya. Mereka sudah berjaya jika rakyat mempersoalkan PN,” katanya lagi.

Pada masa sama, penyucian imej kluster mahkamah pula akan mereka lakukan segera kerana mereka mahu mempengaruhi persepsi rakyat dalam menghadapi PRN di enam negeri, tegasnya.

Beliau berkata matlamat mereka sudah pasti untuk membersihkan seorang demi seorang kluster mahkamah, terutama Datuk Seri Ahmad Zahid Hamidi dan membebaskan mereka daripada imej buruk itu.

“Saya bimbang apabila membaca pendedahan Ketua Hakim Negara mengenai cubaan menakut-nakutkan atau memberi tekanan terhadap hakim pada tahun lepas.

“Saya menyokong pandangan Ketua Hakim Negara bahawa percubaan yang mereka buat pada tahun lepas ini adalah penghinaan terhadap kedaulatan undang-undang dan kebebasan kehakiman.

“Kita mesti pertahankan integriti institusi perundangan dari salahlaku serangan seperti yang berlaku tahun lepas. Kita semua tahu siapa memimpin kerajaan tahun lepas,” katanya.

Wan Saiful juga mengingatkan rakyat bahawa kedua-dua pemimpin PH-BN – Anwar dan Zahid – mempunyai rekod penyalahgunaan kuasa, sebelum ini.

“Kes Zahid semua orang tahu. Tapi ramai yang terlupa bahawa Anwar telah dipenjara kerana bersalah memaksa agensi penguatkuasaan undang-undang bertindak untuk kepentingan dia sendiri. Anwar telah menjalani hukuman penjara atas kesalahan ini. Dia bersalah.

“Sekarang Anwar-Zahid bergabung memegang dua jawatan tertinggi negara. Adakah kita boleh percaya mereka tidak akan mempergunakan agensi penguat kuasa untuk menyiasat dan menekan, dengan tujuan membunuh karakter Muhyiddin dan pemimpin PN, serta untuk membersihkan imej kluster mahkamah?

“Kita tahu agensi-agensi perundangan kita bekerja dengan ikhlas dan mereka mahu bebas bekerja. Tetapi gabungan Anwar-Zahid memang ada rekod yang jelas mempergunakan segala-galanya untuk kepentingan peribadi,” katanya.


Sanggup jual mata, buah pinggang, rakan tak bayar pinjaman

Seorang kakitangan sebuah majlis tempatan menawarkan menjual mata dan buah pinggang anggota keluarganya bagi mendapatkan wang selepas rumah dan tanahnya disita, susulan menjadi penjamin kepada rakan untuk membeli traktor.

Rakthewa Khapim-udomlarp, 48, kakitangan pentadbiran di daerah Khemarat, Ubon Ratchathani, Thailand, menjadi penjamin kepada isteri seorang pegawai polis untuk membeli sebuah traktor berharga 860,000 baht, tetapi wanita itu gagal membayar pinjaman.

Rakthewa, isteri dan dua anak lelakinya ditemui pemberita ketika berjalan kaki sejauh 100 kilometer dari rumah mereka hari ini ketika hujan lebat, menuju ke pusat bandar wilayah Ubon Ratchathani. Mereka merancang bertemu Perdana Menteri Prayut Chan-O-cha yang dijadual melawat bandar itu esok.

Ketika dalam perjalanan itu mereka mendapat sokongan moral penduduk yang keluar beramai-ramai memberi semangat, setelah mengetahui masalah yang dihadapi.

Keluarga itu sebelum ini memasang dua notis di depan rumah mereka di Kham Pom, menawarkan untuk menjual mata dan buah pinggang keempat-empat mereka bagi mendapatkan wang menyelamatkan rumah mereka dan 9 rai tanah pertanian, lapor media Thailand.

Hartanah dan kediaman itu dirampas jabatan undang-undang pusat pentadbiran wilayah berkenaan dan akan dilelong.

Rakthewa, menandatangani perjanjian menjadi penjamin bagi pembelian traktor pertanian, tetapi wanita berkenaan gagal membayar ansuran bulanan serta faedah yang dikenakan menyebabkan dia dipertanggungjawabkan ke atas hutang itu.

Menurutnya dia dan keluarganya sangat tertekan dan bimbang kehilangan rumah dan mata pencarian mereka.

Dalam keadaan putus asa, keluarga itu memutuskan untuk menjual mata dan buah pinggang atau organ lain, sebagai ganti 860,725 baht yang diperlukan untuk membeli kembali rumah dan ladangnya. – Agensi


Pembentangan Belanjawan 2023 dipercepat 7 Oktober: Wan Junaidi sahkan

Belanjawan 2023 akan dibentangkan pada 7 Oktober, tiga minggu lebih awal daripada yang dijadualkan, kata Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar.

Menurut laporan MKini, Wan Junaidi juga berkata mesyuarat ketiga sesi kelima Parlimen ke-14 akan bermula lebih awal iaitu 3 Oktober.

Bagaimanapun, beliau menafikan Belanjawan 2023 akan dibentangkan lebih awal berikutan Pilihan Raya Umum (PRU) yang telah banyak diramal akan berlangsung tahun ini.

“Tidak, tiada perbincangan mengenai pilihan raya umum, yang masih menjadi prerogatif perdana menteri (yang akan) menghadap Yang di-Pertuan Agong (untuk membubarkan Parlimen),” katanya.

Terdahulu, The Star, melaporkan Perdana Menteri Datuk Seri Ismail Sabri Yaakob memberitahu mesyuarat Kabinet hari ini (26 Ogos) mengenai tarikh baru pembentangan Belanjawan 2023.

Keputusan itu dianggap sebagai petunjuk bahawa PRU akan diadakan tidak lama lagi.

Menteri Kewangan Tengku Datuk Seri Tengku Zafrul Abdul Aziz akan membentangkan Bajet itu apabila Dewan Rakyat bersidang semula pada 3 Oktober ini.

Susulan arahan Kabinet, langkah seterusnya adalah memaklumkan kepada Speaker Dewan Rakyat Tan Sri Azhar Azizan Harun, yang memerlukan sekurang-kurangnya 28 hari untuk memaklumkan kepada Ahli Parlimen berhubung tarikh baharu itu.

Keputusan untuk membentang Belanjawan 2023 lebih awal dibuat menjelang mesyuarat khas UMNO, esok (27 Ogos) di mana pemimpin parti itu dijangka mendesak supaya PRU diadakan segera.

Penggal Parlimen sekarang berakhir pada Julai 2023 dan PRU-15 boleh diadakan sebelum September tahun depan.

“Perkembangan politik bergerak sangat pantas kerana tempo PRU kini akan dipercepatkan,” kata seorang pemimpin Barisan Nasional.

Terdahulu, media melaporkan Ismail Sabri dalam mesyuarat biro politik parti itu baru-baru ini telah diberi tekanan dan amaran oleh ‘panglima perang’ UMNO supaya memenuhi empat tuntutan atau dipecat sebagai Naib Presiden UMNO.

Empat tuntutan itu ialah memecat Peguam Negara; memecat Ketua Hakim Negara; mendapatkan pengampunan segera untuk Datuk Seri Najib Razak yang kini dipenjarakan di Penjara Kajang; dan mengadakan segera PRU-15.


Sydney tamat sekatan esok, Ketua Menteri nak gunting rambut

Sydney sudah bersiap untuk menamatkan perintah sekatan dan penutupan, kata pegawai, dengan sektor perniagaan mula melakukan persiapan menerima kunjungan individu yang lengkap divaksin mulai esok.

New South Wales (NSW), negeri paling padat penduduk di Australia hari ini melaporkan 477 jangkitan baharu Covid-19 dan enam kematian, ketika penularan wabak itu menyebabkan kira-kira lima juga penduduk di Sydney ‘dikurung’ lebih 100 hari.

Namun, ketika negeri itu mencapai 70 peratus penduduk lengkap divaksin, NSW bersiap untuk menarik balik sekatan dan membuka kembali kebanyakan perniagaan, kata Ketua Menteri NSW Dominic Perrottet.

“Ia adalah hari penting bagi negeri ini dan setiap orang di seluruh NSW berhak memilikinya. Setelah 100 hari kita akan kembali beraksi semula esok,” katanya.

Ditanya apa perkara pertama yang akan dilakukannya esok apabila Sydney dibuka semula, Perrottet berkata: “Saya akan menggunting rambut”.

Media tempatan Australia melaporkan kedai gunting rambut dan salun telah penuh dengan tempahan untuk tempoh seminggu.

Walaupun akan dibuka semula mulai esok, sekatan penjarakan sosial dan had perhimpunan awam di Sydney akan dikekalkan untuk beberapa minggu akan datang.

Sementara itu, Victoria, negeri jiran NSW di mana Melbourne dikenakan perintah sekatan dan penutupan sejak awal Ogos lalu, hari ini melaporkan 1,890 kes baharu dan lima kematian.

Negeri itu menjangkakan akan menamatkan semua sekatan dan membuka kembali aktivitinya lewat bulan ini apabila 70 peratus penduduknya lengkap divaksin.

Keseluruhannya sebanyak 62 peratus daripada penduduk Australia berusia 16 tahun ke atas telah menerima dua dos vaksin Covid-19.

Perdana Menteri Scott Morrison berkata Australia akan membuka semula sempadannya yang ditutup sejak Mac 2020, apabila 80 peratus daripada penduduknya telah lengkap divaksin. – Agensi


Kasut selesa elak sakit kaki

Kenapa ibu jari kaki saya berdenyut?” tanya seorang pesakit kepada Pakar Bedah Ortopedik, Sukan dan Trauma, Dr. Bazam Abdul Rani.

Pada awalnya, dia tidak sedar denyutan ibu jari kakinya tetapi selepas beberapa bulan, dia merasakan satu kelainan. Justeru dia segera berjumpa Dr. Bazam untuk mendapatkan maklumat lanjut.

Melalui penelitian Dr. Bazam, pesakit ini mempunyai masalah sakit kaki.

Latar belakang pesakit yang bekerja sebagai pengawai kerajaan itu menunjukkan dia menghabiskan masa sehariannya dengan memakai kasut bertutup.

Dia juga tidak kisah jenis kasut asalkan muat dengan saiz kakinya. Baginya, itu sudah memadai tanpa mengira keselesaan.

“Banyak penyakit atau masalah kaki bersangkut paut dengan pemilihan kasut, terutamanya di kalangan wanita,’’ kata Dr. Bazam. Menurut kajian Persatuan Kaki dan Sendi Buku Lali Amerika (AOFAS), 80 peratus wanita mempunyai masalah sakit pada kaki.

Ini kerana lebih daripada 88 peratus wanita memakai kasut bersaiz lebih kecil dari saiz kaki mereka. Kasut yang terlalu ketat, terlalu longgar, terlalu kedap udara dan bentuk kasut yang tidak natural boleh menyebabkan atau menggalakkan masalah kaki.

Antara masalah yang sering berlaku adalah sakit kaki pada wanita (A Woman‘s Aching Feet).

Menurut Dr. Bazam, hampir separuh daripada wanita mempunyai pengalaman sakit berdenyut-denyut pada kaki.

Mungkin disebabkan terlalu lama berdiri atau berjalan, tetapi punca utama pemakaian kasut yang tidak sesuai.

“Masalah ini lebih kerap dialami wanita yang lebih tua kerana ketebalan lapisan lemak pada tapak kaki yang bertindak sebagai kusyen semakin menipis mengikut usia,” katanya.

Selain itu, sakit kaki juga boleh dikategori kepada kaki atlet (Athlete‘s Foot).

Walaupun namanya begitu, keadaan ini tidak terhad hanya kepada pelari jarak jauh atau atlet lain sahaja.

“Rasa gatal, sakit seperti terbakar dan kulit mengelupas yang selalu terjadi di celah-celah jari atau pada tapak kaki adalah gejala kaki atlet. Ia disebabkan jangkitan mikroskopi kulat yang dipanggil trichophyton mentagrophytes.

‘‘Organisma ini berkembang biak dengan baik pada permukaan bilik air yang hangat dan lembap, stokin yang menyebabkan peluh yang banyak dan kasut yang ketat,”ujarnya.

Orang ramai juga berisiko menghidap kulit melepoh (Blisters).

Dr. Bazam menjelaskan, kasut yang terlalu longgar atau terlalu ketat, permukaan kasut atau stoking yang kasar akan menyebabkan kulit bergesel dan cedera.

Kulit yang sensitif akan bertindak balas dengan pembentukan kusyen berair pada kulit iaitu melepoh.

Kawasan kulit ini radang dan menyakitkan ketika berjalan. Kulit melepoh akan sembuh sekiranya dijaga bersih dan geselan pada kulit tersebut dihentikan.

Sakit kaki juga boleh dikelaskan kepada corn dan calluses. Ia terjadi kerana kulit akan melindungi dirinya daripada geseran dan tekanan yang berulang dengan membentuk lapisan keras daripada sel-sel kulit pada bahagian di mana gangguan itu berlaku.

“Apabila ini berlaku pada kulit di atas atau di celah jari kaki, sel-sel kulit akan membentuk bengkak bulat keras seperti ‘kernel’ yang dipanggil corn. Sementara sel-sel kulit keras dan tebal yang terbentuk pada tapak kaki kita dipanggil sebagai calluses,” ujarnya.

Secara purata, 14 peratus orang dewasa mempunyai calluses manakala sembilan peratus orang dewasa terutamanya wanita mempunyai corn.

Sakit tumit (heel pain) merupakan masalah kaki yang kerap berlaku. Ia terdiri daripada masalah tapak kaki rata, tapak kaki terlalu melengkung atau aktiviti fizikal seperti berlari yang boleh mencetuskan radang dan kesakitan pada ligamen plantar fascia (lapisan pelindung keras) pada tapak kaki (satu keadaan yang dipanggil plantar fasciitis (PF) ).

Dr. Bazam memberitahu, sakit yang berpunca daripada PF biasanya dicirikan oleh sakit pada langkah pertama berjalan atau selepas tempoh yang lama tidak berpijak.

“Regangan otot kaki dan memakai kasut yang padan saiznya boleh membantu mengelak masalah ini. PF juga boleh membawa kepada klasifikasi seterusnya pembentukan taji tumit pada titik di mana faskia melekat ke tumit. Kedua-dua PF dan taji tumit terjadi mungkin kerana kasut yang kurang sesuai, peningkatan aktiviti fizikal secara tiba-tiba, atau tekanan pada kaki yang disebabkan pertambahan berat badan secara drastik.

Gabungan kasut ortotik, regangan dan urutan serta mengambil ubat anti-keradangan seperti ibu profen mampu merawat masalah ini,” jelas beliau.

Dr. Bazam berpendapat, kasut tumit tinggi dan berhujung runcing adalah musuh semula jadi untuk kaki.

Walaupun kasut tumit tinggi boleh membuatkan kaki anda kelihatan panjang dan anggun, ia juga meningkatkan tekanan pada jari kaki dan menganggu keseimbangan badan ketika berjalan.

“Pastikan anda menggunakan kasut tumit tinggi pada tahap yang minimum, dan memilih untuk memakai kasut yang lebih rendah tumitnya.

Selain itu, anda perlu meminimumkan kecederaan kaki berkaitan dengan aktiviti yang dilakukan dengan memakai kasut tertentu. Kasut latihan (cross trainers) yang baik adalah memadai untuk aktiviti sukan yang disertai,” nasihatnya.

Beliau tidak menafikan kasut sukan boleh dipakai setiap hari untuk keselesaan. Namun kasut akan kehilangan kesan kusyen dari masa ke masa dan perlu diganti jika lapisan kusyen tersebut tidak lagi melantun kembali apabila ditekan di atasnya.


Mana wang RM114 juta, takkan Najib-Zahid bahagi berdua saja?

Susulan pendedahan status terbaharu wang sitaan RM114 juta, seorang Ahli Majlis Tertinggi (MT) UMNO mempersoalkan mengapa wang tersebut dipulangkan kepada bekas Perdana Menteri Datuk Seri Najib Razak dan tidak dituntut parti tersebut, malah ramai pemimpin dalam parti tidak mengetahui berkenaan wang tersebut sudah dipulangkan.

Datuk Zahidi Zainul Abidin berkata sepatutnya wang tersebut dituntut UMNO memandangkan Najib sebelum ini mendakwa ianya milik parti tetapi wang tersebut dijumpai di kediamannya, malah semasa perbicaraan kes tersebut juga beliau mendakwa ia adalah milik parti.

“Kenapa UMNO tidak minta duit itu? Adakah ada perancangan antara Zahid (Datuk Seri Ahmad Zahid Hamidi) dan Najib untuk bahagi-bahagikan duit itu?

“Duit UMNO ini banyak hilang, jual Media Prima berapa jumlahnya? Jual Utusan berapa jumlahnya? Mana duit KUB?” kata beliau kepada Agenda Daily.

Ahli Parlimen Padang Besar itu juga mendesak penjelasan berhubung baki wang UMNO tersebut jika ia menjadi milik parti, ia memandangkan di peringkat bahagian hanya sebanyak RM20,000 ribu sahaja diterima setakat ini.

“Bahagian cuma dapat RM20,000, mana yang lain? Kenapa UMNO tidak minta?” soal beliau.

Semalam Agenda Daily mendedahkan Timbalan Pendakwaraya Faten Hadni Khairuddin mengesahkan yang disita oleh polis di kondominium mewah Pavilion Residences pada 17 Mei 2018, telah dipulangkan kepada Najib.

Tambahnya lagi, pemulangan itu dilakukan kerana pihak pendakwaan tidak memohon untuk memfailkan rayuan, selepas Hakim Mahkamah Tinggi Datuk Muhammad Jamil Hussin dalam penghakiman pada 20 Mei lepas, menolak permohonan pendakwaan untuk melucut hak aset terbabit.

“(Aset) telah diserahkan kepada Najib melalui wakil kerana pihak pemohon (pendakwaan) tidak memfailkan rayuan,” katanya lapor Astro Awani.

Pada Mei lalu, Muhammad Jamil menolak permohonan pendakwaan untuk melucut hak wang yang disita oleh polis di kondominium mewah Pavilion Residences yang terletak di ibu negara pada 17 Mei 2018.

Sebelum ini, Najib menjelaskan walaupun sudah menang kes sitaan wang RM114 juta tersebut, wang tersebut masih belum dikembalikan dan sekiranya dikembalikan selepas ini ia terpulang untuknya berbelanja wang tersebut sesuka hati.

Untuk rekod, Najib dan UMNO masih belum mengeluarkan sebarang kenyataan berhubung status wang tersebut.


Isu peruntukan, Anwar minta blok pembangkang runding dengan Zahid

Datuk Seri Ahmad Zahid Hamidi dilantik cikgunya yang juga Perdana Menteri (PMX), Datuk Seri Anwar Ibrahim sebagai ketua perundingan melibatkan peruntukan kepada Ahli Parlimen pembangkang.

PMX berkata pembangkang perlu berunding dengan anak muridnya itu yang juga Presiden UMNO jika tidak mahu berdepan sebarang kebarangkalian, jika enggan berbuat demikian.

“Saya sudah sebut di sini (Dewan Rakyat) kelulusan telah diputuskan, cuma Timbalan Perdana Menteri (serta) Putrajaya mengetuai pasukan (rundingan) dan minta supaya pembangkang mengadakan rundingan tentang parameters diluluskan.

“(Justeru) apa masalah dia, kalau mereka (pembangkang) tidak bersedia (untuk berunding) mereka kena tanggung. Saya sudah beritahu kepada Kubang Kerian (Datuk Seri Tuan Ibrahim Tuan Man) pun begitu.

“Sudah ada kelulusan dan biar ada rundingan kerana ini juga perkara yang dilakukan dulu oleh Kota Bharu (Datuk Seri Takiyuddin Hassan). Sebelum itu tiada kelulusan untuk berbincang (ketika era Kerajaan Perikatan Nasional),” katanya di Dewan Rakyat hari ini.

Anwar berkata, rundingan itu perlu dimulakan dengan proses rundingan membabitkan kedua-dua pihak bagi menentukan parameter yang diluluskan.

Terdahulu, Datuk Seri Shahidan Kassim (PN-Arau) yang membangkitkan mengenai peruntukan kepada pembangkang, mengikut Peraturan 36(12) Peraturan-Peraturan Majlis Mesyuarat Dewan Rakyat.

Media sebelum ini, melaporkan, Anwar menegaskan beliau tidak pernah menolak prinsip untuk memberi peruntukan kepada Ahli Parlimen pembangkang, namun ia perlu dimulakan dengan proses rundingan.


Rafizi pertahan langkah kerajaan tak turun harga minyak, elak rakyat terjejas

Langkah kerajaan campuran tidak menurunkan harga minyak dipertahankan Timbalan Presiden PKR, Rafizi Ramli.

Rafizi yang juga Menteri Ekonomi itu memberi respon susulan kritikan banyak pihak yang memainkan semula ucapan pemimpin utama parti itu yang berjanji untuk menurunkan harga minyak sebelum ini dengan menjelaskan langkah itu mempunyai implikasi terhadap rakyat.

“Rakyat bertanya kepada kita mengapa tidak turunkan harga petrol. Pertamanya, hutang sekarang RM1.5 trilion. Kita ada hutang besar, jadi kerajaan harus buat pilihan,” kata Rafizi semasa ceramah Jelajah Madani di Sungai Tua malam tadi.

Terdahulu, Pengerusi Perikatan Nasional (PN) Selangor, Datuk Seri Azmin Ali meletak syarat berdebat dengan Rafizi sekiranya berjaya membuktikan kejayaannya memulihkan ekonomi Malaysia dan menurunkan harga bahan bakar kenderaan.

Pada 2022, Datuk Seri Anwar Ibrahim ketika berada dalam blok pembangkang berjanji untuk menurunkan harga petrol, sehari selepas beliau mengambil alih tampuk pemerintahan.

Rafizi berkata bagi satu liter RON95 yang kini berharga RM2.05, kerajaan telah memberikan subsidi RM1 atau dua pertiga daripada kosnya yang dianggarkan jumlah keseluruhannya berjumlah RM25 bilion.

Tahun lalu, subsidi untuk RON951, diesel dan elektrik mencecah RM80 bilion, dengan pendapatan kerajaan dianggarkan sekitar RM300 bilion.

“Kerajaan kena bayar subsidi sampai RM80 bilion, bayar lagi faedah atas hutang lebih kurang RM30 bilion, tambah pula gaji pekerja, sewa bangunan kerajaan dan perbelanjaan kerajaan beratus-ratus bilion.

“Akhirnya duit itu habis semua, jadi bagaimana kita hendak bantu rakyat untuk naikkan gaji, bina lebih banyak rumah dan wujudkan program basmi kemiskinan yang mengubah kehidupan rakyat,” katanya lagi.

Menurutnya, mungkin mudah bagi kerajaan memenangi Pilihan Raya Negeri (PRN) dengan mengumumkan harga minyak turun sebanyak 20 sen, tetapi ia akan memberi kesan lebih besar.

Ia termasuk gaji cikgu dipotong, projek rumah rakyat miskin dihentikan dan bekalan air di Kelantan serta Sabah tidak dapat diselesaikan.

“Jadi beritahu kami mana satu tindakan bertanggungjawab perlu dilakukan?,” katanya.

Jumaat lalu, Rafizi berkata tiada sebarang perbincangan mengenai cadangan untuk menurunkan harga runcit bahan api RON95 dan diesel buat masa ini.


Menara KL: Annuar ambil tindakan undang-undang terhadap individu buat fitnah

Beberapa individu yang membuat tuduhan fitnah berhubung isu Menara Kuala Lumpur (KL) terhadap Tan Sri Annuar Musa akan berdepan tindakan undang-undang susulan kenyataan yang dibuat terhadap bekas menteri tersebut.

Bekas Menteri Komunikasi dan Multimedia itu mendakwa beberapa individu tersebut membuat kenyataan mengelirukan sehingga menimbulkan tanggapan negatif terhadapnya dan pasukan peguam sudah diberi arahan untuk mengambil tindakan mengikut lunas undang-undang.

“Sejak tercetus polimik berhubung Menara KL yang kononnya dijual senyap-senyap oleh TM, telah tersiar pelbagai kenyataan yang mengelirukan.

“Lebih buruk lagi terdapat beberapa posting yang tanpa segan silu membuat fitnah yang menjejaskan imej dan reputasi serta memberi kesan mendalam kepada beberapa pihak termasuk diri saya sendiri.

“Setelah merujuk perkara tersebut serta meneliti secara mendalam bersama peguam, saya tiada pilihan melainkan mengarahkan peguam mengambil tindakan menurut jalur undang-undang terhadap tiga individu iaitu Adrian Lim Chee En, K Pragalath Kumar dan Mohd Razlan Rafii,” kata Annuar dalam satu kenyataan.

Selain itu, Annuar juga pihak peguamnya sedang mengenalpasti beberapa individu lain yang turut terlibat membuat tuduhan melibatkan dirinya dalam isu Menara KL tersebut.

“Ada juga yang membuat posting tanpa mengemukakan identiti sebenar mereka dan pihak saya akan cuba untuk mengenalpasti mereka.

“Saya serahkan kepada pasukan peguam untuk memulakan tindakan yang sesuai dan bertepatan dengan undang-undang sedia ada.

“Setiap perkara berbangkit, terutama yang melibatkan kepentingan rakyat dan negara perlulah disiasat dengan teliti oleh pihak berwajib. Semua pihak perlu memberikan kerjasama serta tidak mengganggu penyiasatan dengan menyebarkan fitnah dan berita palsu,” ujarnya lagi.

Isu pengambilalihan pengurusan Menara KL tular dalam media sosial, baru-baru ini

Susulan itu, Suruhanjaya Pencegahan Rasuah Malaysia (SPRM) dalam kenyataan beberapa hari ini lalu memaklumkan sudah memanggil tiga saksi, bagi membantu siasatan isu pemindahan hak milik pengurusan Menara KL.

SPRM juga mendapatkan beberapa dokumen daripada pihak berkaitan untuk diteliti, dengan siasatan bertumpu sama ada terdapat elemen rasuah dalam penjualan saham anak syarikat TM itu kepada Hydroshoppe Sdn Bhd pada Oktober lalu, berhubung pengambilalihan pengurusan Menara KL.


Agong beri ‘post-dated cek’ PRU kepada PM? Itu cakap kem Zahid: ST

Seminggu penuh drama apabila kem Presiden UMNO Datuk Seri Ahmad Zahid Hamidi berulang kali menekan Perdana Menteri Datuk Seri Ismail Sabri Yaakob untuk membubarkan Parlimen, nampaknya gagal apabila bajet baharu Malaysia akhirnya dibentangkan pada Jumaat (7 Oktober 2022).

Kini, Yang di-Pertuan Agong – yang mempunyai budi bicara sama ada untuk memperkenankan permintaan Perdana Menteri bagi membubarkan Parlimen – akan berangkat ke London selama seminggu mulai malam Ahad (9 Oktober) untuk menyaksikan pelancaran Stesen Janakuasa Battersea, yang dibangunkan oleh konsortium Malaysia, menurut Straits Times (ST) Singapura.

Battersea ialah pembangunan bercampur yang terdiri daripada pangsapuri, kedai, restoran dan pejabat.

Namun, ahli UMNO tetap yakin bahawa penggal Parlimen akan ditamatkan dalam beberapa hari lagi bagi membolehkan Pilihan Raya Umum Ke-15 (PRU-15) diadakan segera.

Memetik akhbar berbahasa Inggeris itu, cakap-cakap mengenai “post-dated cheque” daripada Al-Sultan Abdullah Ri’ayatuddin Al-Mustafa Billah Shah, berleluasa dalam kalangan kumpulan yang setia kepada Zahid, yang percaya bahawa Yang di-Pertuan Agong telah memberitahu Ismail Sabri bahawa terpulang kepada Perdana Menteri bila untuk mengadakan pilihan raya.

Menurut Artikel 55(4) Perlembagaan Persekutuan, PRU wajib diadakan dalam tempoh 60 hari daripada tarikh pembubaran Parlimen dan sidang Dewan Rakyat yang seterusnya wajib dilaksanakan dalam tempoh 120 hari daripada tarikh pembubaran Parlimen tersebut.

Berdasarkan kepada pengalaman dua pilihan raya yang lalu, PRU akan berlangsung dalam tempoh sebulan selepas Parlimen dibubarkan.

“Bajet 2023 adalah membuang masa,” kata seorang pegawai parti kepada ST. “Pembubaran mesti berlaku sekarang kerana pilihan raya perlu diadakan bulan depan.”

Jam semakin berdetik kerana musim banjir tahunan yang membawa maut dijangka bermula pada penghujung November, dan Suruhanjaya Pilihan Raya (SPR) memerlukan sekurang-kurangnya tiga minggu untuk membuat persediaan mengadakan PRU.

Hampir setahun lalu, banjir di seluruh negara pada Disember dan Januari mengakibatkan 54 orang kehilangan nyawa, 60,000 mangsa terkandas di pusat pemindahan pada kemuncak banjir, dan menyebabkan sektor ekonomi mengalami kerugian kira-kira RM6 bilion.

Media Singapura itu melaporkan mereka difahamkan bahawa UMNO memberi kata dua kepada Ismail Sabri, yang merupakan Naib Presiden parti – “panggil PRU atau hadapi akibatnya” – selepas menghadap Al-Sultan Abdullah pada petang Khamis.

Susulan majlis menghadap itu, mesyuarat tidak rasmi pimpinan UMNO telah diadakan, dihadiri oleh Ismail Sabri dan Zahid.

Beberapa pemimpin UMNO, termasuk Ketua Pemuda Datuk Asyraf Wajdi Dusuki dan Setiausaha Eksekutif Datuk Sumali Reduan, melayari media sosial dengan kiriman samar “Alhamdulillah”, menyebabkan pengikut mereka membuat spekulasi bahawa PRU akan diadakan.

Tetapi Ismail Sabri tidak berjanji, malah mereka yang berada di dalam lingkarannya tidak pasti dengan rancangannya, lapor ST.

Menurut ST lagi, masa untuk mengadakan PRU-15 dipantau dengan teliti tatkala Perdana Menteri dikatakan ‘mengunci’ hasrat untuk bertanding kerusi disandang Zahid – yang sekarang ini berdepan prospek disabitkan kesalahan rasuah terhadap 47 pertuduhan membabitkan Yayasan Akalbudi yang dijadualkan berakhir pada 10 November.

Sabitan terhadap Zahid sekali gus akan membuka jalan kepada Ismail Sabri untuk merampas kepimpinan gabungan Barisan Nasional (BN) yang didominasi UMNO, dan mengawal pemilihan penting calon pilihan raya, menurut laporan itu.

Walaupun UMNO secara terbuka menyatakan bahawa Ismail Sabri akan menjadi calon PM, jawatan Pengerusi BN dipegang Zahid bermakna gabungan itu akan mempunyai pengaruh luar biasa terhadap kerajaan sekiranya menang pada PRU-15.

Pada Sabtu, Ismail Sabri menyatakan bahawa pilihan raya akan diadakan sebelum September 2023, tarikh muktamad mutlak untuk proses pengundian, menurut ST.

Beliau menyatakan bahawa bajet tahun depan – yang dijadualkan diluluskan sepenuhnya oleh Parlimen pada 23 November – hanya boleh dilaksanakan jika “kita memastikan BN menang”.

“Kemudian semua yang diumumkan dalam Bajet 2023 boleh dilaksanakan,” katanya di Jempol, Negeri Sembilan.

Tetapi pesaing utama BN – Perikatan Nasional (PN), blok terbesar dalam gabungan pemerintah, dan Pakatan Harapan (PH) – juga telah melancarkan retorik tentang betapa tidak bertanggungjawabnya untuk memaksa pilihan raya apabila kerajaan sepatutnya memberi tumpuan kepada mengurangkan kesan ribut monsun yang akan datang.

Semua 12 menteri PN mempersembahkan surat kepada Yang di-Pertuan Agong pada Isnin, menegaskan bahawa Parlimen tidak seharusnya dibubarkan tahun ini, sehingga kedua-dua isu banjir dan kesan ekonomi akibat pandemik Covid-19 diselesaikan.

PH dan anggota komponen PN juga telah menyatakan bahawa tiga negeri yang masing-masing dikuasai mereka – Kedah, Terengganu, Kelantan, Pulau Pinang, Negeri Sembilan dan Selangor – tidak akan mengikutinya jika PRU-15 diadakan.

Ini bermakna satu lagi siri pilihan raya negeri yang mahal perlu diadakan pada pertengahan tahun depan. – ST


Kami mahu EGM diadakan pilih Ketua AMK baharu, kata kumpulan AMK pro-Farhash

Pergolakan dalaman sayap pemuda PKR, Angkatan Muda Keadilan (AMK) semakin parah, terbaharu ketua-ketua cabang AMK Selangor mendesak supaya diadakan Kongres AMK Luarbiasa (EGM) bagi memilih semula Ketua baharu menggantikan Akmal Nasrullah Mohd Nasir.

Akmal Nasir yang berada dalam kem Rafizi Ramli berdepan kecaman susulan tindakan pemecatan Ketua AMK Selangor, Najwan Halimi dan Ketua AMK Perlis, Nor Azam Karap baru-baru ini.

“Kami mewakili majoriti ketua-ketua AMK Cabang dalam negeri Selangor dengan ini menolak pelantikan Ketua AMK Selangor yang baharu dan secara sebulat suara memutuskan hilang kepercayaan terhadap kepimpinan Akmal Nasrullah Mohd Nasir selaku Ketua AMK Malaysia.

“Kami juga menuntut agar diadakan Kongres AMK Luarbiasa (EGM) bagi memilih semula Ketua AMK Malaysia yang baharu,” kata kenyataan bersama Ketua-Ketua AMK Negeri Selangor hari ini.

Dalam kenyataan bersama 13 Ketua-Ketua Cabang AMK Selangor itu juga menolak pelantikan baharu Ketua AMK Selangor, Chua Wei Kiat yang diumumkan oleh Akmal Nasir.

Kumpulan itu mendakwa lantikan tersebut dibuat tanpa mendapat sokongan majoriti, ia selepas dikatakan pemilihan itu dibuat dalam satu mesyuarat atas talian melibatkan 18 orang ketua cabang AMK.

“Kami merujuk kepada kenyataan media oleh Setiausaha AMK Malaysia, Syukri Razab bertarikh 30 Jun 2021 berkaitan pertemuan secara maya bagi membincangkan pemilihan Ketua AMK Negeri Selangor yang baharu.

“Perlu dijelaskan bahawa kenyataan Setiausaha AMK Malaysia berhubung jumlah kehadiran ketua-ketua AMK Cabang seramai 18 orang adalah tidak benar dan bersifat mengelirukan,” kata kenyataan itu lagi.

Menurut kenyataan itu lagi, jumlah Ketua-ketua AMK Cabang dalam Negeri Selangor yang menyertai pertemuan secara maya pada 29 Jun 2021 adalah hanya 15 orang sahaja iaitu dari cabang Kuala Langat, Hulu Langat, Gombak, Bangi, Tanjong Karang, Kapar, Hulu Selangor, Kota Raja, Petaling Jaya, Selayang, Sabak Bernam, Shah Alam, Pandan, Sungai Buloh dan Sepang.

Sementara, enam ketua AMK cabang tidak menyertai pertemuan secara maya tersebut iaitu cabang Puchong, Klang, Damansara, Kuala Selangor, Ampang dan Subang. Untuk rekod, Ketua AMK Cabang Sungai Besar pula telah melepaskan jawatan beberapa minggu yang lalu.

Susulan itu, kumpulan itu sekaligus menegaskan lantikan terbaharu Ketua AMK Selangor yang diputuskan oleh Akmal Nasir tidak mendapat majoriti.

“Secara kolektif, semua Ketua-ketua AMK Cabang mencadangkan kepada Ketua AMK Malaysia agar Ketua AMK Negeri yang baharu dipilih dari kalangan mereka yang memiliki sokongan majoriti,” katanya lagi.

Sebelum ini, Agenda Daily melaporkan Rafizi mendedahkan kartel baharu dalam PKR yang membabitkan orang kanan Presiden PKR, Datuk Seri Anwar Ibrahim.

Peringatan secara terbuka Rafizi kepada Anwar berhubung tindak-tanduk Setiausaha Politiknya, Farhash Wafa Salvador Rizal Mubarak dalam media sosial mencuri perhatian ramai.


47 kematian semalam, 511 pesakit di ICU

Seramai 47 lagi pesakit Covid-19 meninggal dunia, termasuk 12 yang belum sempat menerima rawatan di hospital atau ‘brought in death’ (BID), dalam tempoh 24 semalam, lapor Kementerian Kesihatan Malaysia (KKM), hari ini.

Jumlah itu menjadikan kumulatif kematian sejak wabak Covid-19 mula menular di negara ini awal tahun lalu sebanyak 30,521 kes, termasuk 6,177 kes BID.

Daripada jumlah itu, Selangor merekodkan sebanyak sembilan kes kematian, menjadikan kumulatif di negeri itu sehingga semalam sebanyak 9,808 kes, termasuk 2,088 kes BID.

Sehingga semalam negeri itu merekodkan 755,214 kumulatif kes positif, manakala 728,682 pesakit telah sembuh.

Keseluruhannya sehingga semalam, Selangor merekodkan 18,291 kes aktif, termasuk 16,127 pesakit sedang menjalani kuarantin di rumah; 1,138 ditempatkan di PKRC; 937 dimasukkan ke hospital; dan 89 pesakit dirawat di unit rawatan rapi (ICU), dengan 60 daripadanya memerlukan alat bantuan pernafasan.

Bagi kes kematian di negeri lain, Perak, kelantan dan Sabah masing-masing merekodkan enam kes; manakala Pulau Pinang dan Terengganu masing-masing lima kes.

Kuala Lumpur pula mencatat tiga kematian; Johor dua; dan masing-masing satu di Kedah, Melaka, Negeri Sembilan, dan Sarawak.

Labuan kali pertama sejak 3 Oktober lalu, turut mencatat satu kes kematian menjadikan kumulatif di Wilayah Persekutuan itu sebanyak 150 kes.

Semalam, negara merekodkan 5,806 jangkitan baharu dalam tempoh 24 jam sehingga 12 tengah hari, meningkat berbanding 5,439 yang dicatat pada Rabu, dengan sembilan negeri merekodkan kenaikan kes baharu.

Kes di Selangor meningkat daripada 1,582 pada Rabu kepada 1,726 semalam; diikuti Kelantan (640 semalam, 639 Rabu); Johor (635 semalam, 488 Rabu); Kuala Lumpur (385 semalam, 326 Rabu); Pahang (354 semalam, 326 Rabu); Melaka (249 semalam, 124 Rabu); Perak (228 semalam, 205 Rabu); Negeri Sembilan (181 semalam, 180 Rabu); dan Putrajaya (53 semalam, 21 Rabu).

Sementara itu, sehingga semalam sebanyak 62,253 kes masih aktif, dengan 50,358 pesakit sedang menjalani kuarantin di rumah; 6,346 ditempatkan di PKRC; 5,038 dimasukkan ke hospital; dan 511 pesakit dirawat di ICU, termasuk 266 daripadanya yang memerlukan alat bantuan pernafasan.

Keseluruhannya negara mencatat 2,638,092 kumulatif kes positif, dengan 2,551,253 pesakit telah sembuh.

Pecahan kes baharu mengikut negeri pada 2 Disember 2021.


UNCHR tidak beri kerjasama untuk kesan pemegang kad tamat tempoh

Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) tidak memberi kerjasama sepenuhnya dengan Kementerian Dalam Negeri bagi mengesan pelarian pemegang kad yang sudah tamat tempoh dan masih tinggal di dalam negara.

Menterinya, Datuk Seri Hamzah Zainudin berkata UNCHR tidak ikhlas apabila sebaliknya meletak syarat kepada kerajaan agar tidak menangkap pemegang kad yang tamat tempoh jika maklumat tersebut dikongsi bersama.

“Adalah baik jika mereka mahu berkongsi tetapi jika mereka meletakkan syarat, mereka sebenarnya tidak ikhlas,” kata Hamzah lapor Bernama hari ini.

Jelasnya, UNCHR hanya mengeluarkan kad tersebut namun tiada penguatkuasaan dilaksanakan mereka apabila terdapat pelarian yang masih menetap di Malaysia walhal kad yang diberikan sudah tamat tempoh.

“UNHCR beri kad kepada mereka tetapi tiada ‘enforcement’(penguatkuasaan). Jika sudah tamat tempoh dan mereka masih menetap di sini, kita tidak tahu bagaimana hendak mencari mereka kerana UNHCR tidak berkongsi butiran itu kepada kita,” katanya.

Katanya perkara ini boleh diselesaikan dengan lebih teratur jika ada polisi dan segala percanggahan pendapat boleh dielakkan.

Berhubung isu penempatan kem pelarian, Hamzah beberapa aspek teknikal dan infrastruktur perlu terlebih dahulu dikaji sebelum ia boleh dilaksanakan.

“Itu adalah salah satu daripada cadangan diutarakan tetapi saya tidak berapa pasti jenis kem pelarian yang macam mana, kami perlu melihat kepada realiti, lokasi, infrastruktur. Semua ini perlu diambil kira,” katanya lagi.

Sementara itu, Hamzah berkata KDN sedang merangka dan berbincang semua pihak termasuk Jabatan Imigresen Malaysia, Polis Diraja Malaysia dan Jabatan Pendaftaran Negara berhubung satu polisi baharu melibatkan warga asing dan menangani masalah yang timbul melibatkan kumpulan tersebut.


Uighur ditindas, kita sokong Huawei sertai pasukan siber OIC

Pembuat peralatan telekomunikasi China, Huawei Technologies, diterima menjadi sebahagian daripada pasukan agensi keselamatan siber Pertubuhan Kerjasama Islam (OIC), walaupun terdapat kebimbangan mengatakan firma itu mengembangkan perisian pengawasan untuk menindas etnik minoriti Muslim Uighur.

Dalam kenyataannya semalam, Huawei berkata, firma itu menjadi syarikat teknologi global pertama yang bergabung dengan pasukan tindak balas kecemasan OIC yang dikenali sebagai OIC-CERT.

“Huawei menawarkan sokongan kepada negara-negara anggota OIC yang diancam serangan siber, selain membantu negara berkenaan membina sistem pertahanan siber sendiri,” kata Huawei.

Keanggotaan itu akan memungkinkan Huawei untuk secara aktif menyumbang kepada ekosistem keselamatan siber global dan meningkatkan pertahanan siber untuk negara-negara anggota OIC, kata kenyataan itu.

Kerjasama juga disambut baik oleh Pengarah Pasukan Tindak Balas Kecemasan Komputer UAE (aeCERT), Adel Almehairi sambil berkata, Huawei mempunyai rekod prestasi cemerlang dalam memperkasa transformasi digital selamat dan berdaya tahan di seluruh dunia.

Laporan mengatakan bahawa keahlian Huawei dalam OIC-CERT disokong oleh agensi keselamatan siber di UAE dan Malaysia.

Bagaimanapun, penyertaan Huawei itu mengecewakan kumpulan pejuang hak asasi manusia yang mengkritik OIC kerana kegagalan menegur China, tatkala bukti mendakwa kononnya berlaku penindasan terhadap Muslim Uighur semakin meningkat. – Agensi